text:
मैथिल गप्पी कियैक होइत अछि?
– प्रवीण नारायण चौधरी
मैथिल खूब गप्पी टा होइत अछि, वास्तविकता यैह छैक। अहाँ गप खूब लय सकैत छी मैथिल जनमानस सँ।
एकरा लेल खूब शोध केलाक बाद पता चलैत छैक जे बेसी रास लोक, कहि सकैत छी जे सब कियो अपन पैर पर ठाढ छथि या हेबाक लेल तत्पर रहैत छथि। निजी आवश्यकताक पूर्ति करबाक संघर्ष मे व्यस्त लोक लेल सामाजिक - सामुदायिक व्यवस्थापन ओतेक सरोकारक विषय नहि रहि जाइत छैक। निजी कामनाक पूर्ति करनिहार लोक केँ जनकल्याणक चिन्ता कम सतबैत छैक, कारण प्रतिस्पर्धा एहि लेल बेसी छैक जे ओकरा पास एतेक सम्पत्ति तऽ हमरा पास एतबी कियैक, हमरो भौतिक सुख-सुविधा कोना बढत ताहि लेल जे करय पड़त से करब। एहेन स्थिति मे के पूछैत अछि भाषाक संरक्षण-संवर्धन-प्रवर्धन केँ, केकरा चिन्ता हेतैक लोकसंस्कृतिक संरक्षण-संवर्धन-प्रवर्धन केर… के चिन्ता करत जे एक पीढी सँ दोसर पीढी मे नीक परंपराक हस्तान्तरण कैल जाय। आ जखनहि लोकहित आ जनकल्याणकारी योजनाक अन्त अधिकांश व्यक्ति मे होइत छैक, ओतय केवल भभाराबाजी आ गप्प देबाक प्रवृत्ति हावी होइत छैक।
समाज मे महिलावर्गक एकटा खास आदति होइत अछि जे जहाँ दु गोटे एकठाम हेती तऽ हुनका सबहक आपसी गपक खजाना खूजि जाएत अछि, सौंसे समाज केर चरित्र-चित्रण हुनका सबहक आपसी वार्ता मे नित्य होयब अस्वभाविक नहि कहल जा सकैछ। गृहिणी रूप मे अधिकांश मैथिलानी सब केँ गृहकार्य सँ फुर्सत भेटब ओना तऽ दिकदारिये सँ भरल होइछ, मुदा ग्रामीण जीवन मे ‘गप्प देबाक’ विशेष मनोरंजनात्मक कला छोड़ि आब आधुनिक युग मे टेलिविजन केर धारावाहिक (सिरियल) लैत देखाइत अछि। गौर करब, मौगियाही गप कहिकय एकटा प्रसिद्ध कहावत चलैत अछि। पुरुख मे जँ मौगियाही गप करबाक प्रवृत्ति आबि जाय तऽ ओ सबसँ बेसी खतरनाक मानल जाइछ। बात स्पष्ट छैक, खाली दिमाग शैतान का, यैह टा मूल प्रकृति होइत छैक गप्पी केर। जहाँ सृजना सँ दूर होयब, गप्प छोड़ि दोसर किछु नहि दय सकैत छी। समाज मे एहेन गप्पी सँ कहियो हित होयब संभव नहि अछि। अत: गप्पी केँ मूलधार मे ओकर काजक प्रकृति अनुरूप काज मे बझायब मानल जाइत छैक।
जाहि समाज मे आइयो सुकृति करबाक एक तरहें होड़ लागल छैक, ओहि ठामक सपुत सबहक दिमाग मे सदिखन सृजनशीलताक उत्साहपूर्ण रगत दौड़ैत रहैत छैक। एकटा कोनो सक्षम सपुत सार्वजनिक हित केर योजना समाज मे रखैत अछि तऽ ओहि मे दस टा आरो सपुत सकारात्मक-सार्थक सहयोग देबाक लेल उद्यत् होइत अछि। एहेन समाज मे कखनहु गप्प देबाक प्रवृत्ति केँ प्रोत्साहन नहि भेटैत छैक। ओतय काजहि सँ केकरो फुर्सत नहि होइत छैक। एहने समाजक कीर्तिक यशगान चारू तरफ होयब स्वाभाविक छैक। वास्तव मे पौराणिक मिथिला यदि आइयो जीवित अछि तऽ कम्मे संख्या मे सही मुदा यैह सृजनशील समाजक बदौलत एकर सनातन जीवन कायम छैक, पहिचान बनल छैक। एहि बातकेँ आरो जगजियार होयब तखन प्रमाणित होइत छैक जखन मिथिलाक सम्भ्रान्त समाज देश-विदेशक विभिन्न भाग मे रहितो अपन पहिचान केँ सृजनशीलताक संदेश दैत कैल गेल विभिन्न कार्यक्रमक मार्फत जीवित रखैत छैक। आइ हिन्दुस्तान हो, नेपाल हो, बेलायत हो, अमेरिका हो, खाड़ी देश हो, पैन-एशिया हो, आस्ट्रेलिया, अफ्रीका कतहु मैथिल समाज अछि तऽ ओ अपन सृजनशीलताक पौरुख सँ अपन पहिचान केँ जीवित राखय मे आर समुदाय सँ बहुत आगाँ अछि। साहित्य, संस्कृति, भाषा, भेषभुषा आ आध्यात्मिकताक संग लौकिक व्यवहार मे मैथिल केर मिठास विश्व भरि मे अलगे स्थान रखैत अछि। एहि सब सँ नितान्त दूर – कटल आ रूसल समाज मे गप्प देबाक प्रवृत्ति सुनिश्चित अछि।
हालहि संङोर नाटक – मैथिली मे सर्वथा सबसँ पैघ रेडियो नाटक श्रृंखलाक एक लेखन प्रकाश प्रेमी जी साक्षात्कारक क्रम मे यैह किछु प्रश्न पूछने छलथि। लोकसंस्कृति – लोकगीत, मिथिलाक मौलिक संगीत आदि जे विलोपान्मुख अछि एकरा कोना बचायल जा सकैत अछि। एक पीढी सँ दोसर पीढी मे कोनो विशिष्ट कला केँ कोना पहुँचायल जा सकैत अछि। एक तरफ पहिचानक विशिष्टताक रक्षा लेल चिन्तन अछि, दोसर तरफ भौतिकतावादी युगक राक्षसी प्रसार। कतय विदेहक मिथिला आ कतय रावणक स्वर्णलंका। तथापि एक वर्ग जे एहि सब दिशा मे चिन्तन कय रहला अछि हुनकहि बदौलत परिवर्तन एतेक जरुर आओत जाहि सँ किछु हद तक ‘मिथिला‘ जीबिते रहत। गप्पी भर्सेस काजक लोक – एहि दुइ मे कोनो होड़बाजी नहि रहैत छैक। गप्पी सदिखन काजक लोकपर पचास तरहक उलहन-उपराग आदि छोड़िते रहैत छैक, मुदा काजक लोक सब दिन अपन एकटा निश्चित दृष्टिकोण संग निर्धारित मार्ग पर बिना गप्पी-गफास्टर केँ नकारने वा गनने अपन तरीका सँ बढिते रहैत छैक। काजक बेटा अपन आन-मान-शान केर विषय मानि मैथिली-मिथिला लोकहित केर रक्षक बनिकय अपन जीवन सदा-सदा लेल सकारथ कय लैत अछि। गप्पी अधिकांशत: गुँह गिजिते अन्तकाल प्राप्त करैत अछि। ओकर दुर्दशा सुनिश्चित रहैत छैक।
भरोसा अहू लेल करगर अछि जे आखिर कोन एहेन तत्त्व मिथिलाकेँ भूगोलविहीन अवस्था मे पर्यन्त आइ सनातन पहिचान सँ सम्मानित केने अछि। कोना एतेक गूढ ऐतिहासिक पहिचान सहित पौराणिक काल सँ वर्तमान युग धरि हमरा लोकनि ‘मिथिला आ मैथिली’ सँ चिन्हल जाइत छी। कोढिया चाहे हऽ – एहेन तरहक लोकोक्ति केँ बल देबाक लेल नहि, हम ई भावना मात्र ओहि तत्त्व केँ आत्मसात करबाक लेल कहि रहल छी जाहि सँ चिन्तनक वर्ग मे अहुँ पड़ू। मिथिला मे दिनानुदिन काजक लोक घटल जा रहल अछि, एहि चिन्तन केँ विस्तार देबाक लेल ‘गप्पी’ पर शोध जरुरी छल। आशा करैत छी जे पढनिहार केओ गप्पी एकरा नकारात्मक रूप मे नहि लेता, बल्कि अपन सामर्थ्य सँ मातृभूमि प्रति सेवाभाव ग्रहण करता।
जय मैथिली – जय मिथिला!!
हरि: हर:!!


c: text/html

text:
बहेड़ा महाविद्यालय में कार्यरत प्रो. डॉ. अरविन्द झा नवादा गांव के रहने वाले हैं, उनके द्वारा लिखित बेनीपुर प्रखंड के अंतर्गत नवादा का संक्षिप्त इतिहास प्रस्तुत है...
मिथिला नगरी मे अहि गामक अपन ख़ास जगह छैक, स्वतन्त्रता संग्राम म' दरभंगा जिला क' सब सँ बेसी स्वतन्त्रता सैनानी अहि गाम मे भेलाह । बहेड़ा विधानसभाक (सकरी सँ कुशेश्वर तक ) पहिल विधायक पंडित जयनारायण झा विनीत भेला । शेरे बिहार सुखदेव पहलवान नवादाक शान छलाह जिनका नेपाल सरकार सँ ल' क' बिहार सरकार तक पहलवानक प्रशस्ति-पत्र प्राप्त भेल । पूरा मिथिला म' संस्कृत, मैथिलीक अपन लेखनी आओर विद्वताक बल पर अलख जगेनिहार कंटक सनक विद्वान् नवादाक मान छलाह । अपन घरक महिला फुलमाया देवी सूत कटाई मे संपूर्ण भारत मे विख्यात भेलीह, जिनका नेहरू, इंदिरा राजेंद्र बाबू आ विनोवा भावे अपना हाथ सँ कतेको बेर पुरस्कृत केलाह। ई महिला इलैचीं में जनेऊ भरैत छलीह । अनेको खादी उद्योगक निर्माता सेहो भेलीह, नवादाक पुतौह छलीह फुलमाया । जे जागल छै से सुतल छै जे सुतल छै से मरल छै। ई कहावत क' चरितार्थ केनिहार अहि गामक गोनरा चोर मिथिला भरी में चपलता के कारण विख्यात छलाह,हिनकर विशेषता छल जे घरवारिक क' कहि क' चोरि करैत छलाह । संगहि चोरायल सामान गरीब-गुरवाक बिच बाँटी दैत छलाह आइयो हिनक चर्चा गामक चौपाल पर होइत रहैत अछि। काँग्रेस आओर खादी सँ अपन राजनीति श्री गणेश केनिहार हरिश्चन्द्र बाबू बाद म' भाजपाक सक्रिय कार्यकर्ताक रूप म' बेनीपुर विधानसभा म' भाजपाक महलक निर्माण कयला। बेनिपुरक प्रमुखक पद पर सेहो आसिन भेला, बेनिपुर विधानसभा म' हिनके द्वारा निर्मित भाजपा आई अंगराई ल' रहल अछि । बेनीपुर अनुमंडल, न्यायलय परिसर,बेनीपुर जेल,बेनीपुर अनुमंडल अस्पताल,नागार्जुन स्टेडियम संगहि सरकारी सबटा आवास नावादक भू-भाग पर बनल अछि । दरभंगा महाराजक बाद सब सँ पैघ जमींदारक गाम नवादा समस्तीपुर सँ ल' क' कुशेश्वरस्थान धरि नावादक भू-भाग पसरल छल ।दीपावली एक दिन पहिने पूरा भारत म' मनायल जाइत अछि नवादा म' ।एखन हिंदी जगतक विख्यात विद्वान् प्रोफेसर पृथविचंद मेहन्दू, डॉक्टर मणिकांत, प्रोफेसर अवलेन्दु नवादाक लाल छथि। मिथिला-मैथिली मंचक नायक डॉक्टर चंद्रमणि नवादाक लाल छथि संगहि शिक्षक केसी सेहो ।नवादा म'+2उच्च विद्यालय,हरिजन विद्यालय,आदर्श कन्या विद्यालय,मध्य विद्यालय,संस्कृत विद्यालय,पांच टा प्राथमिक विद्यालय,खादी भण्डार,खेल मैदान विभिन्न देवी-देवताक मंदिर,जगदम्बा रेलवे हॉल्ट,पंचवटी चौक सँ जानल गाम नवादा |

robotstxt: allowed

filter: keep


text:
९ अक्टूबर २०२० । मैथिली जिन्दाबाद!!
भारतक एक लोकप्रिय नेता तथा दलित वर्गक प्रतिनिधित्व लेल जानल-मानल नाम केंद्रीय मंत्री और लोक जनशक्ति पार्टी (एलजेपी) केर संस्थापक राम विलास पासवान केर काल्हि वृहस्पति दिन सन्ध्याकाल काफी समय सँ बीमारी सँ संघर्ष करैत मृत्यु भऽ गेलनि। ओ ७४ वर्षक आयु मे दिल्लीक एक अस्पताल मे अन्तिम साँस लेलनि। हुनक सुपुत्र आ राजनीति मे युवा चेहराक रूप मे लोकप्रिय चिराग पासवान एहि बातक पुष्टि अपन ट्विट मार्फत कयलनि जाहि मे ओ लिखलनि ”पापा…. आब अहाँ एहि दुनिया मे नहि छी लेकिन हमरा पता अछि जे अहाँ जतय कतहु छी हमेशा हमर संग छी। मिस यू पापा।”
ओ काफी समय सँ बीमार छलाह। कनेक दिन पहिने हुनकर हार्ट सर्जरी सेहो भेल छलन्हि। राम विलास पासवान पांच दशक सँ बेसी समय सँ सक्रिय राजनीति मे छलाह आर देशक जानल-मानल दलित नेताक रूप मे हाल उपभोक्ता, खाद्य एवं सार्वजनिक वितरण मामलाक भारतीय केंद्रीय मंत्री रहथि। ओ पूर्वहु केर सरकार मे अपन दलगत समर्थन सँ भारतक केन्द्र मे कतेको महत्वपूर्ण मंत्रालय सम्हारने रहथि, जाहि मे रेलवे मंत्रालय सेहो छल। भारतक कुल ६ प्रधानमंत्रीक कैबिनेट केर मंत्री रहब सेहो हिनकहि नाम रेकर्ड अछि। तहिना सर्वाधिक मत केर अन्तर सँ विजयी सांसद बनबाक रेकर्ड सेहो हिनकहि नाम सुरक्षित अछि।
दिल्ली समेत कतेको राज्य आर केन्द्र शासित प्रदेशक राजधानी मे राष्ट्रीय ध्वज आधा झुकल रहत
भारतीय गृह मंत्रालय द्वारा केंद्रीय मंत्री रामविलास पासवान केर निधन पर शोक स्वरूप शुक्र दिन दिल्ली समेत सब राज्य तथा केन्द्र शासित प्रदेश केर राजधानी मे राष्ट्रीय ध्वज आधा झुकल रहबाक सूचना जारी कयल गेल अछि। हुनक अंतिम संस्कार केर दिन सेहो ध्वज झुकल रहत।
काल्हि राजकीय सम्मान केर संग होयत अंतिम संस्कार
रामविलास पासवान केर दाह संस्कार शनि दिन पटनाक दीघा घाट पर राजकीय सम्मान केर संग कयल जायत। बिहार केर नीतीश सरकार द्वारा निर्णय लेल गेल अछि जे हुनक अंतिम संस्कार राजकीय सम्मान केर संग कयल जायत।
आइ पटना आनल जेतनि रामविलास पासवान केर पार्थिव शरीर
रामविलास पासवान केर पार्थिव शरीर आइ दुपहर दिल्ली सँ पटना आनल जेतनि। हुनकर पार्थिव शरीर पार्टी प्रदेश कार्यालय मे सेहो राखल जेतनि जतय हुनकर समर्थक और चाहनिहार हुनक अंतिम दर्शन करता। पार्टी नेता राजेंद्र विश्वकर्मा एहि बातक जानकारी देलनि अछि।
देश एक गोट दूरदर्शी नेता गुमा देलकः राष्ट्रपति रामनाथ कोविंद
राष्ट्रपति रामनाथ कोविंद शोक व्यक्त करैत लिखलनि, ”केंद्रीय मंत्री रामविलास पासवान केर निधन सँ देश एक दूरदर्शी नेता गुमा देलक अछि। हुनकर गणना सर्वाधिक सक्रिय तथा सबसँ लंबा समय धरि जनसेवा करयवला सांसद मे कयल जाइत अछि। ओ वंचित वर्ग केर आवाज़ मुखर करयवला आर समाज सँ किनार लागल लोक लेल सदिखन संघर्षरत रहयवला जनसेवक छलाह।” एक अन्य ट्वीट मे राष्ट्रपति कहलनि, ”आपातकाल विरोधी आंदोलन केर दौरान जयप्रकाश नारायण जेहेन दिग्गज सँ लोकसेवा केर सीख लेनिहार पासवान जी फायरब्रांड समाजवादी केर रूप मे उभरलाह। हुनक जनता संग गहींर जुड़ाव रहनि और ओ जनहित के लेल सदा तत्पर रहलाह। हुनकर परिवार और समर्थक लोकनिक प्रति हमर गहन शोक-संवेदना।”
प्रधानमंत्री नरेंद्र मोदी जतेलनि शोक
केंद्रीय मंत्री रामविलास पासवान केर निधन पर प्रधानमंत्री नरेंद्र मोदी द्वारा शोक व्यक्त कयल गेल। ओ कहलनि जे राम विलास पासवान केर निधन सँ हम अपन दोस्त और मजबूत सहयोगी गुमा देलहुँ।
नीतीश कुमार द्वारा शोक संवेदना व्यक्त कयल गेल
बिहार केर मुख्यमंत्री नीतीश कुमार सेहो रामविलास पासवान केर निधन पर गहरा शोक संवेदना व्यक्त कयलनि अछि। मुख्यमंत्री कहलनि कि रामविलास पासवान भारतीय राजनीति केर पैघ हस्ताक्षर रहथि। ओ प्रखर वक्ता, लोकप्रिय राजनेता, कुशल प्रशासक, मजबूत संगठनकर्ता और बेहद मिलनसार व्यक्तित्व केर धनी छलाह।
(समाचार आ फोटोः साभार हिन्दुस्तान)


text:
कोरोना संकट रुकबाक नाम नै ल’ रहल अछि। महामारी लगातार बढ़ैत जा रहल अछि। सब लोक परेशान अछि। किर्गिस्तान मे एकटा बिहारी छात्रक मृत्यु कें बाद ओतय मौजूद अन्य बिहारी छात्र मे दहशत अछि। छात्र घर लौटबाक लेल बिहार सरकार सं बेर-बेर गुहार लगा रहल अछि।
पिछला बहुत दिन सं किर्गिस्तान मे मेडिकल केर पढ़ाइ क’ रहल छात्र बिहार सरकार सं गुहार लगा रहल अछि। एशियन मेडिकल कॉलेज सहित बहुत अन्य कॉलेज में बिहार के अलग-अलग जिला कें लगभग 2000 छात्र मेडिकल कें पढ़ाइ क’ रहल छथि। छात्रक कहनाइ अछि जे कोरोना कें कारण स्थिति लगातार खराब भ’ रहल अछि। किर्गिस्तान सरकार छात्र क’ घर जेबाक निर्देश द’ देने अछि।
किर्गिस्तान सं भारत कें दूसर राज्य कें लेल वंदे भारत मिशन केर फ्लाइट चैल रहल अछि , परन्तु बिहार कें लेल नै चैल रहल अछि। एना मे छात्र क’ बिहार आबय मे बहुत परेशानी भ’ रहल अछि। किछू प्राइवेट उड़ान फ्लाइट उड़ान भैर रहल अछि, परन्तु ओकर किराया ओते महंगा अछि जे छात्र मजबूर भ’ जा रहल अछि। 10 जुलाई क’ सीवान कें एकटा छात्र केर मौत कोरोना कें कारण भ’ गेल। छात्र कें नाम पवन कुमार गुप्ता अछि आ ओ एमबीबीएस कें द्वितीय वर्षक छात्र छला । कोरोना सं भेल अहि मृत्यु कें कारण छात्र मे काफी दहशत अछि। छात्र बिहार कें डीजीपी, सीवान कें सांसद सं पीएमओ धरि गुहार लगा चुकल छथि। सीवान केर सांसद कविता सिंह सेहो छात्र क’ बिहार बजेबाक मांग केलनि अछि।


text:
विराटनगर मे साहित्यसेवी लोकनिक सम्मान
प्रसिद्ध नेपाली साहित्यकार तथा समाजसेवी स्व. देवकुमारी थापा द्वारा अपन दिवंगत सेनानी पति बब्बरसिंह थापाक स्मृतिमे २०६० सालमे स्थापित बब्बरसिंह थापा सेवा गुठी द्वारा हरेक वर्ष एकटा प्राज्ञ-साहित्यकार केँ सम्मान करैत आबि रहला मे एहि वर्षक सम्मान मैथिली भाषाक संग नेपाली भाषा मे सेहो साहित्यसेवा देनिहार प्रतिष्ठित स्रष्टा धीरेन्द्र प्रेमर्षि केँ पुरस्कृत कैल गेल अछि। तहिना देव कुमारी थापाक २०६८ सालमे निधन भेला उपरान्त हुनक स्मृतिमे सेहो एक जन राष्ट्रीय स्तरक साहित्यिक स्रष्टाकेँ सम्मान देबाक परंपराक शुरुआत स्व. थापा दंपत्तिक दुनू बेटी-जमाय द्वारा कैल गेल पुरस्कार एहि बेर प्रसिद्ध भाषाशास्त्री बालकृष्ण पोखरेल केँ प्रदान कैल गेल अछि।
बब्बरसिंह थापा स्मृति पुरस्कार २०७१ सालक प्रशस्तिपत्रक संग नकद पुरस्कार रु.२५ हजार राशि हरेक वर्ष देल जाइछ, एहि वर्ष बारहम बेरक सम्मान स्रष्टा प्रेमर्षिजी केँ देल जेबाक जानकारी गुठीक कोषाध्यक्ष आ स्व. थापाक जमाय हरिमोहन श्रेष्ठ बतौलनि। तहिना देवकुमारी थापा स्मृति पुरस्कार २०७१ एहि बेर चारिम सम्मानित भाषाशास्त्री पोखरेलकेँ प्रशस्तिपत्राक संग नकद रु.५१,१११/- प्रदान कैल गेल अछि।
नेपाली साहित्यक स्रष्टा तथा हुनक दिवंगत पतिक स्मृतिमे देल जायवला सम्मान साहित्यक्षेत्र मे आरो बेसी सशक्त योगदान बढायत आ एहि वर्ष मैथिली भाषा केँ सेहो पुरस्कृत करैत नव नेपालक समावेशी संस्कृति केँ पोषण करबाक उद्देश्यक संग संस्था आगाँ बढल ई जानकारी संस्थाक अध्यक्ष आर आजुक सम्मान समारोहक सभापति कविराज न्यौपाने जी कहलनि।
आजुक सम्मान समारोहमे प्रमुख अतिथि नेपाल प्रज्ञा प्रतिष्ठानक कुलपति गंगाप्रसाद उप्रेती केर हाथ सँ ओ सम्मान दुनू स्रष्टाकेँ हस्तान्तरण कैल गेल छल। एहि अवसरपर सभाकेँ संबोधन करैत कुलपति गंगाप्रसाद उप्रेती दुनू सम्मानक महत्त्व आ गरिमा अपने-आपमे उत्कृष्ट रहबाक आ एहि वर्ष युवा तथा बहुप्रतिभाशाली प्राज्ञ सभाक सदस्य सेहो रहल मैथिली एवं नेपाली भाषाक सेवा आ प्रभावशाली संचारकर्मी प्रेमर्षिकेँ देल जेबाक कारण आरो बेसी प्रभावी आर राष्ट्रकेँ एकटा सार्थक संदेश देबाक काज केलक से कहलनि।
समारोहपूर्वक सम्मान ग्रहण करब आ विराटनगर जेहेन साहित्यिक सौहार्द्रक ऐतिहासिक भूमि मे सम्मानित होयब अपनापर दायित्व आरो बढेबाक अभिव्यक्ति सम्मानित स्रष्टा प्रेमर्षिजी कहलनि। दोसर सम्मानित स्रष्टा बालकृष्ण पोखरेल सेहो सम्मानित होयबा पर अपन प्रसन्नता व्यक्त करैत सम्मान करयवला संस्था प्रति आभार प्रकट केलनि। आरो वक्तासब मे प्रा. डा. टंकप्रसाद न्यौपाने, समालोचक दधिराज सुवेदी, प्राज्ञ विवश पोखरेल, दिनेशकुमार श्रेष्ठ, प्रवीण नारायण चौधरी, विपुलेन्द्र चक्रबर्ती सब छलाह। मंच संचालन कवि सीमा आभाष द्वारा कैल गेल। एहि समारोहमे नेपाली तथा मैथिलीभाषाक अनेकौं स्रष्टासब सहभागी भेलाह आ सब कियो सम्मानित स्रष्टालोकनिकेँ बधाई ज्ञापन कयलनि। मैथिली तथा नेपाली दुनू भाषाक एकता तथा समीपता स्थापित करयवला स्थाल विराटनगरमे एकटा आरो नव इतिहास रचल गेल ई भावना सेहो सभा द्वारा व्यक्त कैल गेल। मैथिली जिन्दाबाद केर तरफ सँ सम्मानित स्रष्टा लोकनिकेँ हार्दिक बधाई।


text:
मुजफ्फरपुर, मिथिला मिरर: मुजफ्फरपुरकेँ वार्ड नम्बर 41कें पार्षद विजय कुमार झा रविदिन चतुर्भुज स्थान मंदिरमे ‘जनता दरबार’ लगेलनि। जाहिमे साढ़े तीन सौ लोक अप्पन-अप्पन समस्याक समाधानक लेल पहुँचल छल। जनता दरबारमे अधिक तर एहेन लाभार्थियों शामिल छल जकर विधवा, दिव्यांग व वृद्धा पेंशनक राशिक भुगतान नहि भेल अछि। पार्षद द्वारा अहि लाभुक सबहक बैंक पासबुक, आधार कार्ड व अन्य कागजात जमा कराओल गेल।
सौ सं अधिक लोक आवास योजनाक फॉर्म भरलक। अहिकें अलावा 75 नव मतदाता नाम मतदाता सूचीमे शामिल करेबाक लेल फॉर्म जमा करौलनि। अहि दौरान प्रमोद कुमार, विकास कुमार झा, ऋषि कुमार, पलटू पासवान, बंटी, पशुपति प्रधान, धर्मेद्र शाही, पंकज शाही आदि जनता दरबारमे भाग लेलनि।


text:
कुसुमित कानन कुंज बसी रे कुसुमित कानन कुंज बसी रे,नयनक काजर घोर मसी रे,कुसुमित कानन कुंज बसी रे,नयनक काजर घोर मसी रे,कुसुमित कानन……… नख सँऽ लिखलैन्हि नलि निक पाट,नख सँऽ लिखलैन्हि नलि निक पाट,लिखिय पठाओल…..लिखिय पठाओल, आखर सार,कुसुमित कानन कुंज बसी रे,नयनक काजर घोर मसी रे,कुसुमित कानन……… प्रथमहि लिखलैन्हि, पहिल वसंतऽ,प्रथमहि लिखलैन्हि, पहिल वसंतऽ,दोसरहि लिखलैन्हि…..दोसरहि […]
Tag: विद्यापति गीत लिरिक्स
चन्द्रमुखी सन गौड़ी हमर छथि
Song Title :- चन्द्रमुखी सन गौड़ी हमर छथि Album :- विवाह गीत Lyrics :- पारंपरिक Singer :- अनामिका झा Label :- RK Studio चंद्रमुखी सन गौड़ी हमर छथि लिरिक्स गे माई चंद्रमुखी सन, गौड़ी हमर छथिसुर्य सन करितौं जमाई नारद के हम की रे बिगाड़लौंजिन बूढ़ आनल जमाईगे माई एहेन सुनरि धियातिनको केहेन पिया,नारद आनल […]


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
सोमवार, 27 फ़रवरी 2012
गजल-२५
कोनठाम घर हुनक नहि, पिबू जतए शराब
इ नहि अछि खराप, बदनाम एकरा केने अछि
ओ की बुझत, भेटलै नहि जेकरा कतए शराब
मरलाबादो हम नहि पियासल जाएब स्वर्ग में
जाएब जतए सदिखन भेटए ओतए शराब
मारा-मारि भs रहल अछि जाति-पातिक नाम पर
मेल देखक हुए तs देखू भेटए जतए शराब
सब गोटे कए निमंत्रण सस्नेह मनु दैत अछि
आबि जाए-जाउ सबमिल पियब एतए शराब
*** जगदानन्द झा 'मनु'


text:
सदा सुहागन रहि...सदिखन सधवा रहि... आजीवन पति के सुख मिलैत रहय... एहि लेल महिला लोकनि वट सावित्री करय छथीह. वट सावित्री व्रत जेठ मास के अमावस्या के होएत अछि.
मधुश्रावणी...कोजगरा जकां नवविवाहिता कनिया के लेल एहि व्रत के विशेष महत्व अछि. ओना तं ई पावनि देश भर मे मनाएल जाएत अछि. मुदा मिथिला मे एकर खास महत्व अछि.
नवविवाहिता सभ के तं मायका...नैहर सं एहि पावनि के लेल पूजा
के सामान सभ सेहो आबैत अछि. पूरा परिवार के लेल वस्त्र...कपड़ा-लत्ता... फल मे आम... लीची आओर सामर्थ्य लायक गहना-जेवर सेहो आबैत अछि.
कनिया सभ मे तं उत्साह रहबे करय छनि...गाम-घरक सभ महिला ई व्रत करय छथीह. वट सावित्री दिन सभ पोखर कात.... मंदिर कातक वरक गाछ मे हाथ मे आम लs जल ढारय छथीह.
जल ढारला के बाद बांसक या तारक वियनि...पंखा सं हवा करय छथीह. वरक गाछ के वियनि करला के बाद धागा सं गाछ के सात फेरा सेहो लगाबय छथीह. भगवती के गीत सेहो गायल जाएत अछि.
वरक गाछ लग गौरी पूजा.. माटि केर बनाएल गेल नाग-नागिनक... विषहरा के पूजा आओर वट सावित्रीक पूजा होएत अछि.
पूजा मे चना... मुंगक अंकुरी... आम... लीची... केरा... दूध... धानक लाबा... अरवा चाउर... केराउ के दालि सेहो चढ़ाएल जाएत अछि. पावनि करनिहार सभ आमतौर पर पियर साड़ी-ब्लाउज पहिनय छथीह.
गाम घर मे तं माई-बहिन सभ एहि दिन नून सेहो नहि खाय छथीह. अनूने रहय छथीह. दिन पूजा-पाठ करय...कथा सुनय मे गुजरैत अछि. गामघर मे तं वरक गाछ धरि पूजा करय मे कोनो परेशानी नहि होएत अछि.
मुदा शहर मे कई ठाम वरक गाछ खोजला पर नहि मिलैत अछि. मिलबो करैत अछि तं बर दूर. जतय कामकाजी लोक के जनाय मुश्किल रहय छनि. एहन मे शहरर मे लोक सभ वरक गाछक ठारि...टहनी तोड़ि कs ल आबय छथिन्ह.
ओहि वरक गाछsक ठारि के आंगन...दलान पर रोपि...गाड़िsक पूजा करि लेल जाएत अछि. बेर अगिला दिन नदी...पोखर मे भसा देल जाएत अछि. अहां सभ के वटसावित्री के शुभकामना.
हमर ईमेल:-info@hellomithilaa.com


text:
सौराठ सभागाछी मे सवा करोड़ पार्थिव शिवलिंग पूजन महायज्ञ
कल्पना करू त! एहि महायज्ञ केँ पूरा करय मे कि-केना आधार खर्च, पूजा-अर्चना केर व्यवस्थापन खर्च, बाहर सँ आयल लाखों लोकक स्वागत आ सत्कार संग रहबाक, खेबाक-पीबाक खर्च कतेक भेल हेतय?
सम्पूर्ण आयोजन मे ५ हजार सँ ऊपर गाड़ी-घोड़ा लागल छलैक। मधुबनी पंचकोशी सँ लैत मिथिलाक नामी-गिरामी गाम-ठाम सँ बस के बस आ स्कोर्पियो-बोलेरो व अन्यान्य वाहन सँ लोकक हुजुम उतरि गेल छलैक। हजारों पंडितजी अति विशिष्ट परिधान धोती, दुती वस्त्र व पाग आदि सँ सुसज्जित, सब नया परिधान मे। पंडालक निर्माण लगभग २ किलोमीटर के लम्बाई आ १०० फीट के चौड़ाई मे बनलैक। लाइट, साउन्ड, स्टेज, गेट एवं समस्त डेकोरेशन उत्कृष्ट आ पूर्ण जोखिममुक्त – सुनियंत्रित। एकहु टा बात एहेन नहि जे पूर्व-निर्धारित साहित्य अनुसार सम्पन्न नहि भेल हो। बेहतरीन व्यवस्थापनक अद्भुत नमूना सिद्ध भेलैक ई महायज्ञक आयोजन सौराठ सभागाछी मे।
इतिहास जे स्थापित रहल अछि सौराठ सभागाछी मे लाखों आदमी जुटबाक, घरही पाहुन लोकनिक भरल रहबाक, सब जाति-समुदायक लोक केँ बढ़ल उत्साह आ आयोजन केँ येन-केन-प्रकारेन सफल बनेबाक – से सब बात एहि बेर प्रत्यक्ष देखय लेल भेटल। पहिने कहाँ दिना बिहार सरकार आ मंत्री जी सब बोरा के बोरा चीनी पठबा देल करथिन आ सहभागी लाखों ब्राह्मण परिवारक लोक सँ जनसामान्य केँ शर्बत पियेबाक इन्तजाम भेल करैक। दहोंदिशि धर्मशाला बनायल गेल छलैक जतय लोक राति बिताओल करय, सब गामक अपन-अपन कैम्प लागय, भोजनक कनात सेहो विभिन्न स्थान पर लागल करैक…. से सबटा हमरा एहि बेर जिवन्त अवस्था मे देखायल।
एकटा रोचक बात कहय चाहब…. हमरा लघुशंका करबाक छल आ हम बाहर निकललहुँ त जल लय लघुशंका जेबाक व्यवस्था मन्दिरक पछुऐत दिश कतहु नहि देखायल… चापाकल खोजैत-खोजैत हमरा उत्तर दिशा मे लगभग ५०० मीटर जाय पड़ल आ वस्ती आबि जेबाक कारण व्याकुल मोने एम्हर-ओम्हर ताकि रहल छलहुँ… एतबा मे एक गोट भद्रलोक हमर अवस्था बुझि पुछलनि जे ‘जल चाही की?’… हम तपाक् जवाब देलियनि जे हँ, लघुशंका करबाक अछि। ओ तुरन्त गिलास आनि हाथ मे पकड़ा बगलहि दलान मे रहल चापाकल सँ जल लेबाक आग्रह कय बैसलाह। हमरा त बुझू हताशा सँ आशाक दीप जरबाक बोध भेल, तुरन्त गिलास मे जल लय हम निवृत्त भेलहुँ। मोने-मोन मिथिलाक ओहि महान अतिथि सत्कारक परम्परा आ महान आत्माक धनी सहयोगी व्यक्ति केँ प्रणाम करैत रहलहुँ।
अहाँ विश्वास करू – आयोजक कतेक लोक केँ भोजन करौलनि, कतेक लोक केँ सुतबाक इन्तजाम कय सकलाह आ कतेक लोक ओहि व्यवस्था मे रहलाह से सब हमरा नहि पता, मुदा जखन गाम मे घुमय गेलहुँ त हरेक दरबज्जा मे २०-२५ गोटे के सुतबाक इन्तजाम, बाकायदा मशहरी लागल…, सब घर मे अतिथि सब केँ खुएबाक इन्तजाम आ हर तरहक अतिथि सत्कार लेल सौराठ एवं पोखरौनीवासी एकदम तत्पर… मानू एहि सँ पैघ दोसर कोनो धर्म नहि हुनका सभक लेल। हम सैल्यूट करैत छी सौराठ-पोखरौनी गामवासी केँ।
यैह हाल अगल-बगल के गाम-समाजक सेहो होयत से हमरा पूरा विश्वास भ’ गेल। भोरे ४ बजे सँ लगभग १० बजे तक ‘हर हर महादेव’ केर जयकारा करैत हजारों गाड़ी पोखरौनी जतय हम रुकल रही ओहिठाम सँ गुजरैत देखि बुझा गेल जे लोहा-कपसिया व अन्य-अन्य उत्तर भरक गाम सँ लोक सब जत्था-के-जत्था आबि रहल छथि। ८ बजे जखन पंडाल मे प्रवेश कयलहुँ त सब पंडाल घर लगभग २०० सँ ५०० लोक केँ तन्मयतापूर्वक बैसल आ पार्थिव शिवलिंग निर्माण मे लागल देखि आश्चर्यचकित रहि गेलहुँ। कहलियैक मोनेमोन – वाह रे हमर मिथिला आ वाह हे मैथिल ब्राह्मण समाज! गज्जब स्फूरणा, गज्जब एकजुटता!! देवाधिदेव महादेव प्रति अहाँ लोकनिक तदारुकता संग समर्पण के विलक्षण नमूना देखि हम मंत्रमुग्ध भ’ गेलहुँ।
बाहर निकलैत छी त जगह-जगह पर कनात लागल देखलियैक। सब कियो अपना-अपना जत्था लेल महाभोजक इन्तजाम मे लागल छल। व्रत जे रखने रहथि ओ सब त सन्ध्याकाल पूजा-पाठ सँ निवृत्त भेलाक बादे पारण करता, भोजन करता… लेकिन सङ्गोरिया स्त्री-पुरुष सब जे सैकड़ों-सैकड़ों के संख्या मे आयल छथि ओ सब अपनहि व्यवस्था मे पाकि रहल सुस्वादु प्रसादरूपी भोजन ग्रहण करता। बहुत नीक लागल चारूकात पसरल कनात सब देखिकय। लोकक स्वस्फुर्त सहभागिता सँ पैघ-पैघ काज केना चुटकी बजबिते भ’ जाइत छैक से अनुभव भेल।
कनिकाल लेल आयोजनकर्ता सब सँ भेटय गेलहुँ त हुनको सभक इन्तजाम देखि बहुत नीक लागल। भोजन सँ लैत फलाहार आदिक व्यवस्थापन मे ओ सब लागल छलथि। माइक्रोफोन द्वारा सब सूचना एकदम सिस्टमेटिक ढंग सँ प्रचार कयल जा रहल छल। स्टाल संख्या फल्लाँ मे माटि पहुँचाउ…. फल्लाँ गाम के फल्लाँ पंडितजी लेल फल्लाँ इन्तजाम करू…. फल्लाँक कनियाँ फल्लाँ ठाम अपन पतिदेव सँ भेटय पहुँचू…. अहा!! मैथिलीक मिठास सँ अनुगूंजित वातावरण आ ताहि मे अत्यन्त मधुर स्वर सँ पठित वेदक ऋचा व महादेवक सुन्दर-सुन्दर गान (रुद्री पाठ, रुद्राष्टक, महामृत्युंजयक विभिन्न स्तोत्र, आदि) सँ उपस्थित लाखों लोकक मन-मस्तिष्क हरियर-हरियर छल।
एतेक पैघ व्यवस्थापन केना चुटकी बजबिते पूरा होइत छैक से सिद्ध कयलक अछि ‘सवा करोड़ पार्थिव शिवलिंग पूजन महायज्ञ’। ई दीप कहियो मिझाय नहि। सब केँ एहने स्फूरणा सँ काज करैत रहबाक अछि। संकल्पित रहू।
हरिः हरः!!


text:
नयी दिल्ली । केंद्रीय मंत्रिमंडल आखिरकार बिहार क मधेपुरा मे इलेक्ट्रिक लोकोमोटिव फैक्ट्री, विद्युत रेल इंजन कारखाना आ मढ़ौरा मे डीजल रेल इंजन लगेबाक रेल मंत्रालयक नवका प्रस्ताव कए मंजूरी द देलक। आब एहि परियोजना कए शुरू करबाक लेल फेर स नीलामी प्रक्रिया प्रारंभ भ सकत। वित्त मंत्री पी चिदंबरम बुधदिन मंत्रिमंडल क बेसार क जानकरी दैत कहला जे इ दूनू कारखाना क्रमश: 1293 करोड़ 57 लाख आ 2052 करोड़ 58 लाख टकाक लागत स खोलल जा रहल अछि। एकरा लेल रेलवे बजट मे प्रावधान केलक अछि। रेल मंत्रालय एहि दूनू कारखाना कए संयुक्त उद्यम स लगाउत।
एकरा लेल अन्तर्राष्ट्रीय नीलामी कैल जाएत आ इंजन बनेनिहार कंपनी क चुनाव तीन मासक भीतर कैल जाएत। वित्त मंत्री पी चिदंबरम क अध्यक्षता मे गठित मंत्रीसबहक समूह 22 अप्रैल कए एहि दूनू कारखाना क स्थापना क नवका प्रस्ताव कए अंतिम रूप देने छल । नवका प्रस्ताव क तहत दस साल क भीतर 12 हजार हॉर्स पावर क 800 बिजली इंजन आ 6000 हार्स पावर क 4500 रेल इंजन बनाउल जाएत
ज्ञात हुए रेलवे, वित्त आओर कानून मंत्रालय क उच्च अधिकारी क एकटा अधिकार प्राप्त समिति आ योजना आयोग क बैठक 21 जून कए दोसर बेर भेल छल, जाहि मे मधेपुरा आ मरहोरा मे प्रस्तावित संयंत्र क पीपीपी मॉडल क बारे मे सिफारिश भेल छल।
इ’समाद अपने लोकनि कए पहिने बता चुकल अछि जे इलेक्ट्रिक इंजन संयंत्रक ठेका लेबाक दौड़ मे 4टा कंपनी शामिल अछि, जाहि मे जनरल इलेक्ट्रिक (जीई), एल्सटन एसए, बम्बॉर्डियर इंक आ सीमेंस एजी शामिल अछि। रेल मंत्रालय आओर वित्त मंत्रालय क बीच कंपनी द्वारा तैयार कैल गेल इंजन क दाम क मसला पर मतभेद क संबंध मे रेलवे अधिकारी कहला- कुल मिलाकए कोनो वैचारिक मतभेद नहि अछि। वित्त मंत्रालय क सदस्य किछु मसला उठेलथि अछि, जाहि पर रेलवे अपन विचार द देलक अछि।
सब किछु तय रहबाक बावजूद रेल मंत्रालय क लुंज-पुंज व्यवस्थाक कारण एहि दूनू परियोजना पर गप आगू नहि बढि रहल छल। इंजन संयंत्रक दूनू परियोजना क घोषणा तत्कालीन रेलमंत्री लालू प्रसाद 2007 मे केने छलाह। एकरा पहिने रेल मंत्रालय अपन दम पर बनेबाक गप कहने छल, बाद मे एकरा पीपीपी परियोजना मे बदलि देल गेल, जाहि मे रेलवे क हिस्सेदारी महज 26 प्रतिशत राखल गेल। पहिने बिजली वाला 800 इंजन आओर 1000 डीजल इंजन बनेबाक ठेकाक कुल अनुमानित लागत करीब 1300 करोड़ डॉलर अनुमानित छल।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
कैलालीमे डेढ सय घर डुबानमे (भिडियाेसहित)
अविनाश चौधरी
धनगढी, १४ सावन । कैलालीमे १ सय ५० से ढेर घर डुबानमे परल बा । मंगरके रातसे हुइटीरहल वर्षाके कारण करण लडियामे बाह्र आके डुबान हुइल हो ।
जिल्ला प्रहरी कार्यालय कैलालीके अनुसार भजनी नगरपालिकामे किल १ सय २० से ढेर घर डुबानमे परल बा । उ नगरके वडा नम्बर ५ स्थित जबलपुर गाउँके ५०/६० घर डुबानमे परके जोखिम बह्रलपाछे घरेम रहल सक्कु मनैन्हे सुरक्षित स्थानमे सारल प्रहरी नायब उपरीक्षक प्रतीक बिष्ट जानकारी डेलै । ‘ओइनहे लग्गेक् सुरक्षित स्थानमे सारल बा,’ उहाँ कहलै । उ गाउँमे काँढा लगियक् बाह्र पेलल बा ।
अस्टेक, भजनी नगरपालिका–२ ओ ३ स्थित मोहनपुर, ढुसी ओ काँढा गाउँमे काँढा लडियक बाह्र पेल्के करिब ६० घर डुबानमे परल जिल्ला प्रहरी कार्यालय जानकारी डेले बा ।
काँढा लडियक बाह्र ‘ओभरफ्लो’ हुके सडकमे आइलपाछे भजनी–जोशीपुर सडक ओ मोहनपुर गाउँसे महादेउली गाउँ जैना सडक अवरुद्ध हुइल बा । मोहना ओ काँढा लडियक बाह्रसे भजनी नगरपालिका–३ वडाके अधिकाङ्श ठाउँ डुबानमे परल वडा अध्यक्ष विक्रम चौधरी जानकारी डेलै ।
अस्टेक, जोशीपुर गाउँपालिका–३ स्थित फरिया गाउँमे काँढा लडियक बाह्र पेल्के २५ घर ओ वडा नम्बर ४ स्थित झबही गाउँके खैरेनी टोलमे पथरैया लडियक बाह्र पेल्के सात घर डुबानमे परल बा । वडा नम्बर ५ मे फेन कुछ घर डुबानमे परल बा ।
अविरल वर्षाके कारण जिल्लास्थित कर्णाली, मोहना, पथरैया, काँढा, कान्द्रा, घुरहा, खुटिया, कटैनी लगायतके सक्कु लडिया ओ डुंन्ड्रामे बाह्र आके पानीके बहाव उच्च हुइल बा । जिल्लाके सबसे भारी कर्णाली लडियामे पानीके सतह ९.६० मिटर पुगल बा । यी सतर्कताके नजिक हो । कर्णालीमे पानीके सतह १० हुइलेसे सतर्कता अपनाइना आवश्यक रना ‘गेज रिडर’ पार्वती गुरुङ बटैली । अस्टेक, कर्णालीमे पानीके सतह ११ मिटर पुग्ना खतराके संकेत मानजाइठ ।
लगियामे आइल बाह्रके कारण जिल्लाके सक्कु खाल्ह ठाउँमे डुबान हुइल प्रहरी नायब उपरीक्षक बिष्ट बटैलै । उहाँ बर्दगोरिया गाउँपालिका ओ टीकापुर नगरपालिकामे फेन डुबान हुइल ओ विस्तृत रिपोर्ट आइना बाँकी रहल उल्लेख करलै ।
अस्टेक, वर्षाके पानी जमके धनगढी उपमहानगरपालिका–३ के मिलनचौक, बोराडाँडी क्षेत्रमे डुबान हुइल बा । अस्टेक, पार्कचौकमे फेन पानी जमल बा ।


text:
पर्यटन स्थल पर तैनात होएत सुरक्षा बल
पटना। बिहार कए कोनो हालत मे गोवा बनबा स रोकल जाएत। पर्यटनक क्षेत्र मे बिहार आइ गोवा कए पाछु छोडि़ देलक अछि। बिहार मे पर्यटकक संख्या गोवाक पर्यटकक संख्या स बेसी अछि, मुदा एकरा संगहि पर्यटकक सुरक्षा कए ल कए सेहो नव समस्या सामने आबि रहल अछि। पिछला मास गया मे घटल घटना क बाद एकमत स कहल जा रहल अछि जे कोनो हालत मे बिहार कए गोवा बनबा स रोकल जाएत आ एक-एकटा पाहुनक सुरक्षा पुख्ता कैल जाएत। एकरा लेल राज्य सरकार सेहो गंभीर अछि। राज्य में पहिल बेर पर्यटक क सुरक्षा क लेल पर्यटन स्थल पर पर्यटन सुरक्षा बल तैनात कैल जा रहल अछि। एहि सुरक्षा बल मे निजी सुरक्षा एजेंसी क लोक कए शामिल कैल जाएत। प्रथम चरण मे राज्य क जाहि 6टा पर्यटन स्थल कए चुनल गेल अछि ओहि मे बोधगया, राजगीर, नालंदा, वैशाली, केसरिया आ पटना क पर्यटक स्थल अछि। राज्य क पर्यटन विभाग क प्रधान सचिव रश्मि वर्मा कहलथि जे निजी सुरक्षा एजेंसी क लोक कए एहि सुरक्षा बल मे शामिल कैल जाएत। इ सुरक्षा बल पर्यटक क संग दोस्त क भूमिका मे रहत आ विदेशी पर्यटक कए सुरक्षा देत। विदेशी पर्यटक क भ्रमण आ खरीददारी समय हुनका पर विशेष निगरानी राखल जाएत।


text:
विशेष संपादकीय
ईमानदारीक परिणाम निलंबन आ झूठमूठ कानून मे फँसनाय? ई केहेन अतिवादी राजनीति?
बात करबाक अछि अमिताभ ठाकुर केर जे एक भारतीय पूलिस अधिकारी (आइपीएस) – उत्तर प्रदेश कैडर – वर्तमान मे नागरिक सुरक्षाक आइजी, उत्तर प्रदेश सरकार छथि, जे समूचा देश मे एक ‘बहुचर्चित व्यक्ति’क रूप मे उभैरकय आबि गेला अछि, जे सपत्नीक स्वच्छ छवि सँ भारत तथा भारतीय समाज केर हित मे कार्यरत छथि, भ्रष्ट आ सड़ि चुकल राजनीतिक तंत्र केँ जैड़ सँ उखाड़िकय फेकबाक हिम्मत रखनिहार, मानि लेल जाउ जेना ‘सत्य आ ईमानदारी’ केर सिद्धान्त लेल जान देबाक वास्ते माथ पर कफन बान्हि लेने छथि।
टेलिविजन, न्युजपेपर, फेसबुक, ट्विटर आ यत्र-तत्र-सर्वत्र एखन ‘अमिताभ ठाकुर’ केर नाम सुनल जा सकैत अछि। अमिताभ ठाकुर केर आधिकारिक फेसबुक पेज पर देखैत छी तऽ ओतय सपत्नी अमिताभ-नुतन केर चर्चा भेटैत अछि। बहुतो प्रकारक गतिविधि पर अध्ययन करैत छी, मनोविज्ञानक सूक्ष्म सँ सूक्ष्मतर सिद्धान्त सँ हिनका लोकनि केँ जनबाक चेष्टा करैत छी तऽ मानू कोनो ‘बताह आ दीवाना’ सच्चा-ईमानदार अधिकारीक निश्छल रूप नजरि आबि रहल हो। बताह आ दीवाना प्रयोग करबाक लेल देवाधिदेव महादेव केर चर्चा करब हम नहि बिसरब, नहि तऽ लोक एहेन कठोर सिद्धान्तवादी केर अलगो रूप पर विचार करय लागत। बतहपनी एहि लेल जे मनुष्य एतेक अशान्ति कियैक मोल लेत, आरामक जीवन जखन हर तरहें भेटिये गेलैक अछि तखन ओकरा सब सुख-सुविधा भोगैत मक्खन खाइत जीवन जीबि लेबाक चाहैत छल…. मुदा अमिताभ ठाकुर भारतीय सिविल परीक्षा मे नीक स्थान ग्रहण केलाक बाद आइपीएस बनि प्रहरी रक्षक बनिकय लोकक सेवा सँ जीवन आरंभ केलनि आ सब भौतिक सुख-सुविधा तथा बेईमानी-भ्रष्टाचारी केर भोग केँ सर्वथा परित्याग करैत एक सच्चा आदर्शवान् अधिकारीक रूप मे जीवन जियबाक लेल प्रण कय लेलनि।
हिनक निजी जीवन मे प्रवेश करबाक दूर-दूर धरि सामर्थ्य नहि अछि हमर, मुदा ईश्वरक कृपा हिनका पर एहेन कोना बरैस गेलैन जे अपने समान प्रखर, सत्य, ईमानदार, सक्रिय आ संजीवनी पत्नी ‘नुतन’ हिनकर नसीब मे आबि गेलखिन – ई सोचिकय आ अनेको उद्धरण देखिकय हम सच मे पृथ्वी पर देवता आइयो रहैत छथि, अमिताभ-नुतन सनक पति-पत्नी सच्चा राजा हरिश्चन्द्र और रानी तारामतीक रूप मे हमरा देखा दय रहल छथि।
हिनका सबपर आयल वर्तमान संकट वास्तव मे केकरा पर संकट छैक? ई प्रश्न हमरा बर्बस ई लेख लिखय लेल मजबूर कय देलक अछि। आइ एकटा समाचार मे पढलहुँ जे उत्तरप्रदेशक मुख्यमंत्री अखिलेश यादव अपन पिता तथाकथित ‘नेताजी’ यानि उत्तरप्रदेशक पूर्व मुख्यमंत्री आ भारत देशक पूर्व रक्षामंत्री सहित हालहि गठित ‘जनता परिवार’ समेत केर मुखिया (मुख्य संयोजक) – देखल जाय तऽ भारतक वयोवृद्ध नेता मे सँ सेहो एक मुख्य नेता ‘मुलायम सिंह यादव’ द्वारा आइपीएस तथा आइजी (नागरिक सुरक्षा) उत्तरप्रदेश अमिताभ ठाकुर केँ फोन पर धमकेबाक प्रकरण मे पिताक बचाव करैत अत्यन्त वीभत्स टिप्पणी देलनि, ओ कहला अछि जे, ‘नेताजीक यैह तरीके छन्हि केकरो बुझेबाक, हमरा कतेको बेर अहिना बुझबैत आबि रहला अछि…”। एहि टिप्पणी सँ उत्तरप्रदेश सरकार द्वारा पसारल गेल वा पसारल जा रहल अराजक राज्य व्यवस्था सुस्पष्ट होइत अछि। कम सँ कम एकटा मुख्यमंत्रीक रूप मे पिताक कूबोल केँ एना दुलारू बेटा जेकाँ छिड़ियाइत हुनका नहि बचाव करबाक छलनि, बल्कि पिताक संग अपन वरिष्ठ पूलिस अधिकारी जे ईमानदारी आ सत्यताक धर्मपालन लेल प्रतिष्ठित नाम छथि, तिनको संबोधन करैत मामिला केँ शान्त करबाक दिशि डेग बढेबाक छलनि। लेकिन एतय तऽ ओहि ईमानदार और सच्चा अधिकारी केँ बेईमान और भ्रष्ट तंत्र संग जोड़बाक लेल उलटे खेल खेलायल जा रहल अछि आ ताहि मे राज्य स्वयं प्रायोजक बनिकय काज करैत देखा रहल अछि। एहना मे संकट कोनो ईमानदार अधिकारी पर, ओकर परिवार पर आ कि सनातन स्थापित ‘धर्म’ जे ‘सत्यमेव जयते’ ताहि पर भऽ रहल अछि, ई स्वत: सोचनीय अछि।
राज्यक विरुद्ध एकटा आदमीक युद्ध कतय तक जा सकैत अछि? ई दोसर प्रश्न हमरा माथ मे कुरुबुरा रहल अछि आइ किछु दिन सँ… कोनो प्रकरण पर किछु लिखबाक हिम्मत बिना बात बुझने नहि भऽ पबैत छैक, ताहि हेतु विगत किछु दिन सँ समय निकालिकय एहि विन्दु पर निरंतर सोचि रहल छी। एकटा विदेहक धरती (मिथिला)क संतान जे सत्यसंकल्पित अछि, जे सपरिवार अपना केँ आइयो माटिये मे मिलल बुझैत अछि, जमीन पर रहैत जमीनी परिवर्तनक असल युद्ध लड़ि रहल अछि… आइ ओहि व्यक्तिक असगर युद्ध मे के सब कोना-कोना संग अछि आ ताहि सँ परिणाम कोन तरफ जायत। एहने अवस्था मे हमरा कृष्ण आ गीताक एक-एक वचन अमृत समान बुझाइत अछि। ‘सत्यमेव जयते’क भाव मोटामोटी स्पष्ट अछिये, लेकिन केन्द्रीय सरकारक तरफ सँ एहेन ईमानदार आ सच्चा अधिकारीक युद्ध लेल कोन तरहें कृष्ण बनिकय एसगर पाण्डवरूपी अमिताभ-नुतन केर परिवारक रक्षा कैल जायत, यैह परिणाम सँ ओ सच स्थापित होयबाक इन्तजार अछि जे ‘यदा-यदा हि धर्मस्य…’ कहि कृष्ण सनातन वचन स्थापित केने छथि। देखी, ई भारतक सनातनपंथ एहि ‘महाभारत’ मे कोन मंजिल पर जाकय विराम लैत अछि।
एहि बीच, अमिताभक किछु लेखनी मन केँ एतेक छूबि देलक जे ओकरा सबकेँ एतय मैथिली मे अनुवाद कय संपूर्ण मिथिलावासी लेल राखि रहल छी जे देखू, अहींक एकटा अंग आइ कोना सौंसे भारत मे ‘विदेह’केर सीख केँ स्थापित कय रहला अछि।
गायत्री नामसिद्ध
धन केर प्रसाद सँ युक्त
प्रजा केर पति
निश्चित रूप सँ
व्यवस्थाक ऊपर होयत
ओ स्वयं व्यवस्था होयत
शक्ति और धन सँ युक्त
“ऊपरवाला” केर वरद-हस्त
राष्ट्रव्यापी गण-दूत
पूरे तत्परता सँ
प्रकृति केर दोहन
और व्यवस्था केर सिंचन
भूगर्भ मे गहन प्रवेश
भू-सम्पदा केर निकासी
बड़का-बड़का यंत्र
दोहन अधिकार केर महामंत्र
बड़ा-बड़ा व्यवसाय
बड़ा-बड़ा व्यवसायी
आम मनुष्य चुप्प
असहाय पर अशांत
पर्वत बनि रहल पठार
पठार सतह मे बदलल
नदी भऽ रहल लुप्त
सब आनंदित, सब प्रसन्न
गाबि रहल गायत्री महामंत्र
समवेत स्वर, एक साथ
जे कियो गेलक बेसुरा गान
विक्रय मूल्य हमेशा तैयार
स्वयं ओम शंकर होइथ
होइथ इन्द्रहु केर इंद्र महिन्द्र
सभक लेल व्यवस्था
दिव्य भोजन, जलपान
साथ मे भारी भरकम दान
जे बचि गेल बेसुरा स्वर
कहियो धमकी, कहियो बलात्कार
अद्भुत स्थिति, दिव्य विस्तार
प्रकृति बचय वा होइ बंटाधार
२. हमर ओकादि
ओना तऽ हमहुँ
बड़का शूरमा छी
बहुत बड़का तुर्रमखान
किछु अलग अंदाज़
अपन अलगे सोच
अपन अलगे स्टाइल
किछु तऽ छीहे हम
किछु तऽ ख़ास छी
और हम ई छी
हम ओहो तऽ छी
बहुत किछु छी हम
हम, हम और हम
लेकिन काल्हि देखलहुँ
अपन ओकादि
अपन असली ओकादि
जखन धरती कांपल
कंप्यूटर पर बैसल रही
अचानक काँपल धरती
हज़ार गुणा काँपल
हमर मन
सब हिम्मत भेल फूर्र
एकदम कूदि उठलौं हम
जहिना छलहुँ तहिना भगलौं
लागल जान बचत तँ
लाखो पायब
सब बकैती पेट मे
सब भौकाल जेब मे
यैह छल हमर ओकादि
हमर असली ओकादि
हमरा सबहक असलियत
३. तमशायल नेता
नेता तमशाइत अछि,
फेर आपसे मे मनबैत अछि,
तमशायल मानि जाइत छैक,
फेर सब एक भऽ जाइत अछि
नेता दमसैत अछि
फेर गर्मी देखबैत अछि
काम बनि गेल तऽ ठीक
नञ आहिस्ते शांत भऽ जाइत अछि
नेता दोसराक का पैर छूबैत अछि
फेर टांग खींचैत अछि
कियो कोनो बात कतहु उठा देलक
ओकरे पर आँखि गुरारैत अछि
नेता केकर दोस्त छी
नेता केकर विरुद्ध छी
ओ अपनो नहि जानैछ
हम सब कि बुझि सकब
नेता केर हम चेला छी
ओ हमर मनमर्जी रेलने अछि
आइ एकर दोस्ती, काल्हि झगड़ा
ओ मालिक छी, हमरा संग रहबाक अछि
– अमिताभ ठाकुर


text: बिहार मे आब स्कूल मे पढ़य वाला लड़की सभ के जूड़ो-कराटे के ट्रेनिंग देल जाएत. शुरू मे ई ट्रेनिंग क्लास 6 सं 8 के लड़की सभ के देल जाएत. ओना सरकार के तरफ सं पहिनहुं किछ जिला मे कराटे ट्रेनिंग देल जाएत छल. मुदा आब 6 से 8 क्लास तक के सभ लड़की के कराटे प्रशिक्षण देल जाएत. ई प्रशिक्षण मुफ्त होएत. एहि सं पहिने जेहि छात्रा सभ के ट्रेनिंग देल गेल छनि ओ आब प्रशिक्षण देबय के काज मे शामिल होएतीह. एहि के लेल हुनका सरकार के तरफ सं पाई सेहो मिलतन्हि. एहि मे किछ एनजीओ के मदद सेहो लेल जाएत. एहि के बारे मे जिला शिक्षा अधीक्षक के जानकारी द गेल अछि. सरकार के कहनाय अछि जे एहि के मकसद हुनका सभ के आत्मरक्षा के काबिल बनानाय अछि. हुनकर हिम्मत बढानाय अछि.


text:
मुम्बई। 14 दिसम्बर। एक्कहि बाटक सब बटोही । सब के चाही मिथिला राज्य, तखन एतेक मतभिन्नता किएक? हम सब आखिर सामुहिक प्रयत्न किएक नञि कय सकैत छी? एक ठाम बैस महाबैसार व महापंचायत कय साझा कार्यक्रम किएक नञि निर्धारित कय सकैत छी? अप्रैल मे लोक के थोड़ेक राहत रहैत छैक तें अप्रैल मे एकटा महाबैसार करै जाउ आ मैथिली दिवस कऽ जे जतय छी सब ठाम स सभ सामुहिक हूंकार भरू , 15 अगस्त आ 26 जनवरी जेना स्वतः बिना कोनो पुछ-पाछ के मनबैत छी तहिना मिथिलावासी मैथिली दिवस शांतिपूर्ण रैली, धरना, प्रदर्शन, ज्ञापन आदि के माध्यम स मनाउ, सामुहिक एकता के हूंकार भरू ।
एक बेर पुनः कहल जा रहल अछि कि इ एकटा मात्र जनचेतना जगाबय के प्रयास थिक आ एकटा, की कहबै एकरा, शब्द नञि फुरा रहल अछि , हँ आधुनिक भाषा मे इवेंट मैनेजमेंट कहि सकैत छी अर्थात सब संगठनक प्रतिनिधि व मिथिला राज्य अभियानी लोकनि एकठाम इकट्ठा होइथ आ एकटा साझा कार्यक्रम बना सामुहिकताक बल देखाबैथ से मात्र हमर उद्देश्य थिक । कहब बेर बेर कहैत छी मुदा कहय पड़ैत अछि जे हम नञि कोनो पद ग्रहण करब, नञि एहि मदक एकटा सार्वजनिक पाई छूअब बल्कि कहब तऽ हम महाबैसार मे उपस्थितो नञि होयब, मुदा हमर एक्कहि टा उत्कंठा अछि जे कहुना मिथिला राज्य भेटै आ तदुपरांत हमहूँ अपन भजन कीर्तन कथा भागवद् मे लागी, से कहुना आहाँ सभ मिथिला राज्य दिया दिअ , आब एहि स बेसी हम प्रमाण नञि दय सकैत छी, सिना चिर कय देखा दी से सामर्थ्य नञि ।
आब सब स पहिने हम एखनुक चर्चित संगठन - मिथिला स्टूडेंट यूनियन, मिथिला राज्य निर्माण सेना, अखिल भारतीय मिथिला पार्टी, मैथिल सम्मन्वय समिति , मिथिला विकाश परिषद कोलकाता, मैथिल मंच, पाग बचाउ अभियान, दहेज मूक्त मिथिला संगहि संग पुरान संगठन अन्तरराष्ट्रीय मैथिल परिषद, अन्तरराष्ट्रीय मैथिली परिषद आदि आदि अनेकानेक ज्ञाताज्ञात संगठन सभ स निवेदन, नञि निवेदन किएक बल्कि सब गोटे के समाद देल जा रहल अछि जे एक ठाम बैसू आ महाबैसार करू मिथिला के लेल महापंचायत करू। लक्ष्य आगुक विधानसभा अछि जे बड़ लगीच अछि।
निश्चित रूप स उपरोक्त अनेकानेक ज्ञाताज्ञात संगठन सभ पुरजोर मेहनत कय रहल छी जे प्रशंसनीय अछि आ सदा स हमहूँ प्रशंसा करैत रहैत छी। खास कय मिरानसे के निगम पार्षद सभ के प्रेरित करय के प्रयास, मिसू के विभिन्न मुद्दा सभ के लय कऽ संघर्ष करब, अखिल भारतीय मिथिला पार्टी के कंबल बाँटब, भागलपुरक दलित महिला सभ पर अत्याचार के तरफ लोक के ध्यान आकर्षित करब, हस्ताक्षर अभियान आदि, मैथिल सम्मन्वय समिति के ऐतिहासिक वर -वधु परिचय सम्मेलन, पुरान संगठन अन्तरराष्ट्रीय मैथिल परिषद, अन्तरराष्ट्रीय मैथिली परिषद आ आओर अनेकानेक संगठनक सहयोग स अष्टम अनुसूची मे मैथिली के स्थान दियायब , मिथिला विकाश परिषद कोलकाता आ मैथिल मंचक विभिन्न रचनात्मक व उत्साहवर्धक काज, पाग बचाउ अभियान के प्रतिष्ठित काज, दहेज मुक्त मिथिला के प्रसंशनीय प्रयास एही तरह स आओर अनेकानेक ज्ञाताज्ञात संगठनक सराहनीय काज, तहिना अनेकानेक अभियानी जेना श्री रोहित यादव, श्री बीरबल यादव आदि आदि के सराहनीय काज सभ वास्तव मे जागैत मिथिला के उदाहरण अछि आ प्रसंशनीय अछि, आस अछि ।
किछु संगठन सभक इहो सोच जे -"हमरे संगठन बढत आ बढैत बढैत लक्ष्य पाबि लेत " स इन्कार नञि कयल जा सकैछ, मुदा से जल्दी संभव नञि, ताहि भरोसे रहब तऽ पुनः बहुत देर भऽ जायत आ भविष्य के गर्त मे चलि जायत मिथिला राज्य आन्दोलन । ईशारा सभ गोटे समझि गेल होयब, अवसर बेर बेर नञि अबैत छैक आ से अवसर आयल अछि, हमरा सभके एहि विधानसभा के परिणाम मिथिला राज्य हो से तय करय के अछि, हासिल करय के अछि ।
हम तऽ स्पष्ट बेबाक जे बात यथार्थ बूझाइत अछि कहि दैत छी, घुमा कऽ नाक पकड़यवाला हमर आदत नञि, कोनो लाइ लपटाई नञि आ पुनः कहि रहल छी जे एखनुक परिस्थिति मे चुनाव मात्र अर्थ लड़ैत छैक, अधिकांश सच्चाई इएह छैक, सिद्धान्तवादी के सिद्धांत राखले रहि जाइत छैक आ अर्थवादी तिकड़म कय कऽ बाजी मारि लैत अछि ।
हमरा सभ के आब अर्थ के आभाव नञि अछि आ खर्चो कम नञि करैत छी, मूंडनो मे आब बरियाती जँका रसगुल्ला पात पर गूड़कैत छैक मुदा जेना वर्षा के जल धरती परक अलग अलग गड्ढा सभक भाफ बनि कऽ उड़ि जाइत छैक मुदा सागर मे से उड़ब नञि बूझाइत छैक तहिना अलग अलग कतेको प्रयास मे हमरा लोकनि अर्थ बर्बाद कय रहल छी मुदा सागर रूपी सामूहिक कोष बनायब से ऊहि नञि भऽ रहल अछि ।
आखिर एकटा सामुहिक कोष किएक नञि बनि सकैत अछि, एखनहुँ एक स एक तत्ववेत्ता , विशिष्ट जन सभ छथि जे परद्रव्य के ढेला समान बूझैत छथि तिनका सभके ताकि कऽ किएक नञि आनब मध्यस्थता के लेल, से सब आ विशिष्ट सहयोगकर्ता सभ के एकटा विशिष्ट टीम बना अर्थ के व्यवहार हर बेर सामुहिक सहमति स किएक नञि भऽ सकैत अछि ?
एहि तरह स सामुहिक संचय मे लोको के विश्वास जगतै आ समस्त मिथिलावासी सहयोग करत, मिथिला मैथिली के एतेक जे खर्चीला कार्यक्रम सभ होइत अछि ओहि मे स एक भाग सामुहिक कोष मे आबि सकैत अछि। कहय के अर्थ जे महापंचायत मे सब तरह स निर्णय लेल जा सकैछ पुनः साझा कार्यक्रम बना कय जे जे चर्चित संगठन सभ चुनाव लड़ब तिनका सभके अर्थ के आभाव नञि रहत आ सशक्त दावेदार के रूप मे संगठन अर्थ सभ स बलवान रहब अन्यथा माहौल बनायब कियो आ एन वक्त पर ओही माहौल के फायदा उठबैत स्थापित दल पलटी मारि कय मिथिले राज्य तऽ मिथिले राज्य सही, सबटा लाभ लय जायत, हालाँकि मिथिलावासी के ताहि स किछु फर्क नञि पड़तै ओकरा तऽ मात्र मिथिला राज्य स सरोकार?
निष्कर्षतः सभ संगठन आ अभियानी स कहय चाहब जे जँ वास्तव मे मिथिला राज्य चाही तऽ सामुहिक महाबैसार करू महापंचायत करू आ साझा कार्यक्रम बनाउ, सामुहिक एकता के निर्माण करू, महत्वाकांक्षा मात्र मिथिला राज्यक हो निजी नञि, अन्यथा कतबो कूदि -फाइन लेब लक्ष्यक प्राप्ति नञि होयत आ किनका लेल मिथिला राज्य कतेक महत्वपूर्ण अछि से आबय वाला समय बताओत, मिथिलावासी के अगिला विधानसभा के परिणाम मिथिला राज्य चाही बस?
जय जगैत मिथिला।
.....मैथिल संगठनक संघ


text:
दिल्ली : पूर्व प्रधानमंत्री अटल जीक दुःखद निधन सँ समूचा भारत देश शोकाकुल भए गेल अछि। अटलजी दिल्ली स्थित अखिल भारतीय आयुर्विज्ञान संस्थान (एम्स) में अंतिम सांस लेलनि।
जनतब हो जे वाजपेयी जीकेँ मूत्रनलीमे संक्रमण, छातीमे जकड़न आओर गुर्दा (किडनी) नलीमे संक्रमणक शिकायत केँ बाद 11 जुनकेँ एम्समे भर्ती कराओल गेल छलनि। मधुमेह (चीनी रोग) सँ पीड़ित अटलजीक मात्र एक्कहि टा किडनी (गुर्दा) काज करैत छलनि। बृहस्पतिदिन अर्थात आय भिनसर बताओल गेल छल जे अटलजीकेँ निमोनियाक कारण दुनू फेफड़ा सही सँ काज नहि करैत छलनि संगहि दुनू किडनी सेहो कमजोर भए गेल छलनि जाहि सँ हुनक हालत बेहद नाजुक बनि गेल छल।
बीतल 15 अगस्तक एम्स द्वारा जारी बुलेटिनमे कहल गेल छल जे पूर्व प्रधानमंत्री अटलजी पछिला 9 हफ्तासँ एम्समे भर्ती छथि। पहिने हुनकर हालत स्थिर छल मुदा पछिला 24 घंटामे हुनकर हालत बड्ड खराब भए गेलाक कारण लाइफ सपोर्ट सिस्टम (वेंडिलेटर) पर राखल गेल छन्हि।
आय भिनसर सेहो एम्स द्वारा बुलेटिन जारी कय बताओल गेल छल जे पूर्व प्रधानमंत्री जीक तबियत बेसी खराब छन्हि आओर हुनक स्थिति बड्ड बेसी बिगैर गेल छन्हि।
उल्लेखनीय अछि जे पूर्व प्रधानमंत्री 'अटलजी' मात्र राजनेते नहि बल्कि प्रखर वक्ता, कुशल राजनीतिज्ञ केर संगहि लेखक सह कवि सेहो छलाह। कतेको रास प्रेरक रचना हिनकर विद्यमान अछि। जनतब हो जे 'जय जवान-जय किसान' नारा जे 'शास्त्रीजी' द्वारा देल गेल छल, अहि नारामे 'जय विज्ञान' जोरि देशकेँ अविष्कार आ टेक्नोलॉजी पर विकास हेतु प्रेरक नारा सेहो अटलजी देलनि।
अटलजीक सेहत जनबाक हेतु समूचा देश सँ तमाम राजनीतिक हस्ती सभ दिल्ली गेल छलाह। वर्तमान प्रधानमंत्री नरेंद्र मोदीजी, बीजेपी अध्यक्ष अमित शाह, गृहमंत्री राजनाथ सिंहजी सेहो एम्स पहुँचि अटलजीक सेहत जनबाक हेतु पहुँचल छलाह। अटलजी एकटा एहन छवि बनौनिहार राजनेता छलाह जिनकर प्रसंशक अपन पार्टीक अलावा विरोधी पक्ष सेहो छलनि। नेतृत्व क्षमताकेँ अद्भुत गुण छलनि अटलजीमे।
अटलजी मिथिलाहितमे सेहो बड्ड काज कयने छथि। मैथिली भाषाकेँ अष्टम अनुसूचिमे स्थान दियौनिहार अहि दिवंगत आत्मा केर मिथिला सदैव ऋणी रहत।
#दिल्ली #निधन #अटल जी #मैथिली समाचार


text:
विहनि कथाः दरेग
– झा सृष्टि
कारक पट्टा खुजिते चिलका के ओकर दादीमाँ आह्लादित होयत कोरा मे लेलनि। आहा! देखियौ त, कतेक फकसियारि काटि रहल अछि नेना। एकदम स लहालोट भ गेल अछि।
– ऐँ ये कनियाँ, बौआकेँ दूध लगा लेबै से नै?
– माँ, दूध कहाँ होय छै, ओ त कहिया ने सुखा गेलै।
– त डाँक्टर स नै पुछलियै दूध होवाक उपाय?
– ओ त बतौलक, मुदा…..! जखन बजरूआ दूध स पलाईये जायत त चिंता कोन!
– ऐँ यै, कतेक निसोख छी अहाँ, कहुँ त अपन दूध केना छोड़ा देलियै?
– माँ, ई नै बुझथिन ने, दूध पियेला स फिगर खराब भ जायत छै।
– हाँ यै, हम अंग्रेजीया शब्द त ठीके नय बुझबै। मुदा एतेक जरूर बुझबामे अबैया जे दूध नै सुखेलै यै, ओ तँ कोनो ने कोनो रुप में भेटिये जाय छै।….. जँ सुखा गेलै त मायक ममता।
लेखिकाक परिचयः
झा सृष्टि एखन उच्च अध्ययन कय रहल एक छात्रा छथि। लेखनी मे काफी रुचि छन्हि। दहेज मुक्त मिथिला समूह पर अक्सर अपन लेख-रचना सब प्रकाशित करैत रहैत छथि। ग्रामः चतरिया, पोस्टः शुभंकरपुर, जिलाः दरभंगा, बिहार सँ छथि।
सम्बन्धित जानकारीः
दहेज मुक्त मिथिला समूह पर आयोजित लघुकथा प्रतियोगिता लेल अपन ‘विहनिकथाः दरेग’ पठौलनि जेकरा प्रथम पुरस्कार केर श्रेणी मे पुरस्कृत करबाक निर्णय समूह संचालक लोकनि लेलनि।


text:
जनकपुरधाम : जनकपुरधाममें होरिक पूर्व सन्ध्यामें महामूर्ख सम्मेलनक आयोजना काएल गेल । मिथिला नाट्यकला परिषदक हरेक वर्ष जनकपुरधामक जानकी मन्दिर परिसरमें ओ सम्मेलनक आयोजना विगत २६ वर्ष स’ करैत आएल अछि।
परिषद प्रत्येक वर्ष १० सँ १७ गोटा कए मूर्खक उपाधि देल करैत अछि। जहिमध्य एक गोटा महामूर्ख घोषित होइत छथि। अहि वर्ष मधेश प्रदेशक नीति तथा योजना आयोगक उपाध्यक्ष एवं प्राध्यापक डॉ. भोगेन्द्र झा”व्यथित” कए महामूर्खक उपाधी देल गेल। कार्यक्रमक समापनसँगहि ओ महामूर्ख घोषित भेलाह।
‘महामूर्ख’क उपाधि संगहि झा कए प्रशस्ति पत्र, मिथिला चित्रकला, फूल तथा विभिन्न तरकारी मिश्रित माला र दोपटा ओढ़ा कए सम्मान काएल गेल।
कार्यक्रममें ११ गोटकेँ मूर्खक उपाधी देल गेल छल। जाहिमें प्रदेश सभा सदस्य मञ्जु यादवकेँ “अदल बदली”, नेपाली कांग्रेसक नगर उपसभापति राकेश बिक्रम साहकेँ “टिटही”, मिथिला चित्रकार मनिषा साहकेँ “गन्हकी”, मिथिला वाइल्ड लाईफ ट्रस्टक अध्यक्ष देवनारायण मण्डलकेँ “हराशंख”, नेपाल पत्रकार महासंघ धनुषा शाखाक अध्यक्ष मनिका झाकेँ “दिलतोरिया”, अधिवक्ता सुदिप कोइरालाकेँ “गोबर गणेश”, गिद्धाबेलापट्टी इस्कूलक प्रधानाध्यापक पवन मण्डलकेँ “डपोर शंख”, वरिष्ठ कलाकार रामरेखा पण्डितकेँ “बज्रकिट”, जनकपुरधाममें पहिल बेर मिथिला चित्रकलाकेँ शुरुवात केनिहारि मिथिलेश्वरी कर्णकेँ “लालबुझकड”, व्यवसायी अभिशेष चौधरीकेँ “बोतलानन्द” आ जनकपुरधाम उपमहानगरपालिकाक प्रमुख प्रशासकीय अधिकृत प्रद्युम्न उपाध्यायकेँ “बैशाखनन्दन”क’ उपाधि देल गेल।
हाँस्य व्यङ्ग्यक लेल आयोजित कार्यक्रममें कविता वाचन एवं जोगिरा सेहो झमटगर प्रस्तुति भेल छल। कवितामार्फत् सँ कविसभ विभिन्न व्यक्तिकेँ विषयगत कटाक्ष कएने छलाह।


text:
निबन्ध संग्रह मे संकलित रिक्तता ओ पूर्णताक रचयिता वैद्यनाथ मिश्र ‘यात्री’ छलाह। ज्योतिरीश्वर आ विद्यापति युग सँ लए मनबोध, चन्दा झा, सीताराम झा प्रभृति अनेक महाकविक नाम लेल जाइछ। किन्तु आधुनिक युग मे ओकरा तीव्रतम गति देलेन्हि वैद्यनाथ मिश्र यात्री। आगां चलि प्रगतिवादी कवि आ लेखक वैद्यनाथ मिश्र यात्री केँ ‘नागार्जुन’ नाम सँ जानल गेल। अपन गाम घरक भार सँ अपना केँ सतत कात रखबाक चेष्टा मे रत रहनिहार फक्कड़ व्यक्तित्व, सतत प्रयत्नशील, समाज संस्कारक रग रग केँ परखए वाला पारखी व्यक्तित्व, रुढ़ि भंजक, श्रम शक्तिक पूजक, व्यवस्थाक विद्रोही, नवीन पीढ़ीक प्रति आबेसी व्यक्तित्व।
‘चित्रा’ आ ‘पत्रहीन नग्न गाछ’ कविता संग्रहक अतिरिक्त ‘पारो’, ‘नवतुरिया’ आ ‘बलचनमा’ हिनक उपन्यास अछि। ‘पत्रहीन नग्न गाछ’ कविता संग्रह केँ साहित्य अकादमी पुरस्कार सेहो भेटल अछि। डा.शैलेन्द्र मोहन झा लिखैत छथि जे – यात्रीजीक कविता मे विचित्र विविधताक दर्शन होइछ। डा.दुर्गानाथ झाक अनुसारें – मैथिली साहित्य मे हिनकहि टा भाषा यथार्थ रुप मे लोकभाषा थिक। ‘बहुविवाह’ आ ‘बालविवाह’ मिथिलाक अभिशाप छल। ‘बूढ़ वर’ ओ ‘विलाप’ मे समाजक कोढ़ केँ यात्रीजी नीक जकाँ उकेरने छथि। पारो, नवतुरिया आ बलचनमा एहि तीनू उपन्यासक सर्जन कए यात्रीजी मैथिलीक शीर्षस्थ उपन्यासकार मे परिगणित भए गेलाह। एतबे नहि ‘रिक्तता ओ पूर्णता’ मे सेहो यात्रीजी अपन अमिट छाप छोड़ी देलेन्हि। रिक्तता ओ पूर्णता मे पोखरिक जल देवताक आत्मग्लानि, अभिमान आ पश्चाताप केँ बड़ नीक जकाँ उल्लेख कएलनि अछि। एहि मे पहिने जलदेवताक उत्कण्ठा भेलैन्हि जे पोखरि मे जल भरल रहबाक चाही। जखन पोखरि जलप्लावित भए गेल तँ अभिमान होएब देखाओल गेल। अभिमानक संचार होएतहि भुवन भाष्कर सँ जल देवता पोखरि केँ स्वच्छ करबाक लेल अनुनय विनय करैत छथि। आकाशवाणी होइत अछि जे ‘स्वच्छता’ ओ ‘पूर्णता’ दूहू मे सँ की चाही। तखन जल देवता द्वारा कहल गेल जे ‘देव, हमरा स्वच्छता चाही’। एहि तरहेँ देखल जाइछ जे यात्रीजी क रचना मेकी गद्य, की पद्य मिथिलाक माँटिक सोन्हगर गन्ध हिनक समस्त रचना मे प्रचूर रुपेँ भेटैछ।


text:
ई-इन्वॉइसिंग - आब 20 करोड़के सप्पलाई पर 1 अप्रैल 2022 सँ लागू कयल गेल अछि, तखनि मानि लिअ जे आब ई-इन्वॉइसिंग सेवा तथा व्यवसायके बहुत पैघ हिस...
ई-इन्वॉइसिंग - आब 20 करोड़के सप्पलाई पर 1 अप्रैल 2022 सँ लागू कयल गेल अछि, तखनि मानि लिअ जे आब ई-इन्वॉइसिंग सेवा तथा व्यवसायके बहुत पैघ हिस्साके कवर करय वाला अछि तथा लागैत अछि एकर बाद एकर सीमा कम कयल जा सकैत छै। ताहि लेल इ जरूरी भ' गेल अछि जे अहिके विस्तार सँ बुझी किएक त इ प्रावधान जे शुरू मे 500 करोड़ टकाके टर्नओवर पर लागू भेल छल से 100 करोड़ टका भेल फेर 50 करोड़ टका भ' गेल आ आब 20 करोड़ तक पहुंच गेल अछि, तँ भ' सकैत अछि जे आबय वाला समयमे एहि सीमाके आओर कम कएल जा सकैत अछि!
1. ई- इन्वॉइसिंग की छै?
ई- इन्वॉइसिंग जनिका लेल एप्लीकेबल छै ओ जखनि इनवॉइस बनओता तखनि ओहि इनवॉइसके सभटा डिटेल्स ई- इन्वॉइसिंगके पोर्टल पर अपलोड करय पड़तएन। ओतय सँ IRN, क्यूआर आदि प्राप्त होयत जकरा इनवॉइस पर प्रिन्ट करय पड़त।
2. ई- इन्वॉइसिंग पोर्टल की छै?
ई- इन्वॉइसिंग पोर्टल https://einvoice1.gst.gov.in/ अछि एतय सँ ई-इनवॉइस बनायल जायत छै। एतय अपन इनवॉइस विवरण भरयके रहैत छै, आओर एतय सँ IRN आओर QR कोड आदि प्राप्त कयल जायत छै।
3. ई- इन्वॉइसिंग ककरा लेल अनिवार्य छै?
एखनि ई-इनवॉइस हुनका सभलेल अनिवार्य छन्हि जनिकर वित्तीय वर्ष 2017-18 सँ लय कय पछिला वित्तीय वर्षमे एग्रीगेट टर्नओवर 20 लाख टका अथवा ओहि सँ बेसी छै।
4. एग्रीगेट टर्नओवरमे कोन तरहक बिक्रीके गिनती कयल जायत छै?
एग्रीगेट टर्नओवरमे सभ तरहक बिक्री सम्मिलित रहैत छै चाहे ओ टैक्सेबल हुए अथवा नॉन टैक्सेबल हुए अथवा एडजेम्टेड बिक्री हुए सभकेँ जोड़ि कय एग्रीगेट टर्नओवर निकालल जायत छै।
5. की नॉन टैक्सेबल आओर एडजेम्टेड वस्तु लेल सेहो ई-इनवॉइस निकालय पड़तय?
ना, नहि निकालय पड़तय।
6. की सभटा इनवॉइस ई-इनवॉइस निकालय पड़तय?
नहि सभटा इनवॉइसके ई-इनवॉइसमे नहि निकालय पड़त। मात्र B2B (समान खरीदय वलाके सेहो GST संख्या होइ) हुनके लेल ई-इनवॉइस करय पड़त।
7. ई-इनवॉइस बनलाके बाद कैंसिल कयल जा सकैछ?
ई-इनवॉइस बनलाके बाद 24 घंटामे रद्द कयल जा सकैछ, 24 घंटाके बाद ई-इनवॉइस रद्द नहि कयल जा सकैछ।


text:
दरभंगा,मिथिला मिरर-पं. शशिनाथ झा: भादव मासक शुक्ल पक्षक चतुर्थी (चौठ) तिथिमे साँझखन चौठचन्द्रक पूजा होइत अछि जकरा लोक चौरचन पाबनि कहै छथि। एहि समय चन्द्रमा कनी काल रहि डूबि जाइ छथि आ बरसातक कारण मेघ रहबापर तँ दुर्लभे रहै छथि। एहि दुर्लभताक कारणेँ लोकमे प्रचलित अछि जे कोनो व्यक्तिकेँ बहुत दिनपर देखबापर कहै छथि जे अहाँ तँ ‘अलख चान’ (अलक्ष्य चान) भऽ गेलहुँ। कतहु एकरे ईहो कहल जाइत अछि जे अहाँ ‘चौठी चान’ भऽ गेल छी।
पुराणमे प्रसिद्ध अछि जे चन्द्रमाकेँ एहि दिन कलंक लागल छलनि। तेँ एहि समयमे हुनक दर्शनकेँ दोषावह मानल जाइछ। मान्यता अछि जे एहि समयक चन्द्रमाक दर्शन करबापर फूसिक कलंक लगैत अछि। एहि दोषक निवारण करबाक लेल ‘सिंह: प्रसेन’ वला मन्त्रक पाठ कयल जाइत अछि।
ई मिथिलासँ भिन्न प्रान्तक व्यवहार थिक। मिथिलामे भादवक इजोरियाक चौठमे मिथ्या कलंक नञि लागय ताहि हेतु रोहिणी सहित चतुर्थी चन्द्रक पूजा होइछ। एकर कथा स्कन्द पुराणमे अछि- श्रीकृष्ण भगवानकेँ एक बेर मिथ्या कलंक लागि गेलनि जे ओ प्रसेन नामक यादवकेँ मारि ‘स्यमन्तक’ नामक मणि लऽ नुका कऽ रखने छथि, जखन कि ओ एहन काज नञि केने छला। ओ प्रसेनकेँ ताकऽ वन गेला तँ ओतऽ ओकर मृत शरीरकेँ देखलनि। ओतऽ एक गुफाक भीतर गेला तँ एक दाइ (बच्चा खेलेनिहारि) केर हाथमे मणि देखलनि। ओ बच्चाकेँ कहि रहल छल- सिंह प्रसेनकेँ मारलक, ओहि सिंहकेँ जाम्बवान् मारलनि, तेँ हे सुकुमार (जाम्बावनक पुत्र)! अहाँ जुनि कानू, ई स्यमन्तक मणि अहीँक थिक-
‘सिंह: प्रसेनमवधीत्, सिंहो जाम्बवता हत:।
सुकुमारक! मा रोदी:, तव एष स्यमन्तक:।।’
यैह वाक्य श्रीकृष्णकेँ कलंकसँ मुक्त केलकनि। तेँ एहि श्लोककेँ पढ़ि चौरचनमे चन्द्रमाकेँ देखबासँ लोक कलंक मुक्त होइ छथि। जाम्बवान् हुनका मणिक संग जाम्बवती कन्या सेहो देलनि। श्रीकृष्ण घर आबि ओ मणि सत्राजित्केँ दऽ कलंक मुक्त भेला, परञ्च शतधन्वा नामक यादव सत्राजित्केँ मारि मणि लऽ अक्रूरकेँ दऽ घोड़ापर चढ़ि भागल। अक्रूर मणि लऽ चुपचाप काशी चलि गेल आ श्रीकृष्ण ओ बलराम मणिक हेतु शतधन्वाकेँ खेहारलनि। बाटमे श्रीकृष्ण ओकरा मारलनि, मुदा मणि नञि भेटलनि। बलदेवकेँ कृष्णपर अविश्वास भेलनि जे ई मणि नुका कऽ फूसि बजै छथि। पुन: श्रीकृष्णकेँ कलंक लगलनि। तखन ब्रह्माक उपदेशसँ चौरचन पूजा कऽ कलंक मुक्त भेला।
ईहो कथा अछि जे एक बेर गणेश भगवानकेँ देखि चन्द्रमा हँसि देलथिन। एहिपर ओ चन्द्रमाकेँ सराप देलथिन जे अहाँकेँ देखबासँ लोक कलंकी होयत। तखन चन्द्रमा भादव शुक्ल चतुर्थीमे गणेशक पूजा केलनि। ओ प्रसन्न भऽ कहलथिन- अहाँ निष्पाप छी। जे व्यक्ति भादव शुक्ल चतुर्थीकेँ अहाँक पूजा कऽ ‘सिंह प्रसेन…’ मन्त्रसँ अहाँक दर्शन करत तकरा मिथ्या कलंक नञि लगतै ओकर सभ मनोरथ पुरतै।
ई चतुर्थी सूर्यास्तक बाद अढ़ाइ घण्टा धरिक, लेल जाइछ। जँ तिथि दू दिन एहि समयमे पड़य तँ अगिला दिन व्रत ओ पूजा हो। भरि दिन व्रत कऽ साँझखन आङनमे पिठारसँ अरिपन देल जाइछ। गोलाकार चन्द्र मण्डलपर केराक भालरि (पात) दऽ ओहिपर पकमान, मधुर, पायस आदि राखी। मुकुट सहित चन्द्रमाक मुँहक अरिपनपर केराक भालरि दऽ रोहिणी सहित चतुर्थी चन्द्रक पूजा उज्जर फूल (भेँट, कुन्द, तगर आदि) सँ पच्छिम मुहेँ करी। परिवारक सदस्यक संख्यामे पकमान युक्त डाली आ दहीक छाँछीकेँ अरिपनपर राखी। केराक घौर, दीप युक्त कुड़वार (माटिक कलश), लावन आदिकेँ अरिपनपर राखी। एक-एक डाली, दही, केराक घौर उठाऽ ‘सिंह: प्रसेन….’ मंत्रक संग ‘दधिशंखतुषाराभम्…’ मन्त्र पढ़ि समर्पित करी। प्रत्येक व्यक्ति एक-एक फल हाथमे लऽ ओहि मन्त्रसँ चन्द्रमाक दर्शन कऽ प्रणाम करी। दक्षिणा उत्सर्ग कऽ प्रसाद ग्रहण करी। चन्द्रमण्डलपर राखल प्रसादकेँ उपस्थित पुरुषवर्ग ओकर चारू भर गोलाकार पंक्तिबद्ध कऽ पातपर फराक-फराक भोजन कऽ ओही ठाम खाधि खूनि गाड़ि दी एकरा मड़र भाङब कहै छैक। बहुत ठाम पातपर राखल पायसक बीचो-बीच चानी अथवा सोनाक बनल वस्तुसँ चीरि माड़र भङबाक परम्परा सेहो अछि। पूजाक स्थानमे पूजाक निर्माल आदिकेँ गाड़ि दी।
एहि दिन भिनसरेसँ स्त्रीगण सभ पकमानक सामग्री जुटेबामे लागि जाइ छथि। दुपहरमे पूड़ी, ठकुआ, पिड़ुकिया, मालपूआ आदि बनेबामे व्यस्त रहै छथि। कुशी अमावस्येसँ दहीक जोगाड़, डाली-छाँछीक व्यवस्था करै छथि।
एहि पाबनिक उल्लेख रुद्रधर कृत वर्षकृत्य (1400 इ.), महेश ठाकुरक तिथितत्त्वचिन्तामणि (1560 इ.), अमृतनाथक कृत्यसारसमुच्चय (1800 इ.) इत्यादिमे अछि। एकर प्रचलन पहिने कम छल, मुदा 1600 इ.मे राजा हेमांगद ठाकुर एकर प्रचार सम्पूर्ण मिथिलाक घर-घरमे करा देलनि। सरकारी ‘कर’ नञि देबाक कारण ओ दिल्लीमे जहल भोगै छला। ओतऽ क्रमश: हजार वर्षक ग्रहण लगबाक सूची ‘ग्रहणमाला’ नामसँ बनेलनि। बादशाह हिनक गणितक परीक्षा केलनि। हेमांगद ठाकुर चन्द्रमासँ प्रार्थना केलनि जे हमर समयक अनुसार ग्रहण लगबापर जँ हम कर मुक्त होयब तँ सम्पूर्ण तिरहुतमे अहाँक पूजा धूमधामसँ करायब। सैह भेल। तेँ अपन राज्य आबि ढोलहो देया चौरचन मनबेलनि। एहिना 1800 इ.मे हरिनगरक पं. चन्द्रदत्त झा ‘भक्तमाला’ मे लिखै छथि जे हुनक माय चन्द्रमाक पूजा कऽ पुत्र प्राप्त केलनि, तेँ हिनक नाम चन्द्रदत्त पड़ल। चन्द्रमाक आराधनासँ बहुतो व्यक्तिक कामना पूर्ण भेलनि अछि। मिथिलाक विशेष पर्व चौरचन अपनामे एहि ठामक संस्कृति केर अनेक बिन्दुकेँ समेटने अछि।
चन्द्रमा प्रणाम मन्त्र-
‘दधि-शंख-तुषाराभं, क्षीरोदार्णव-संभवम्।
नमामि शशिनं भक्त्या, शंभोर्मुकुटभूषणम्।।’
अर्थात् दही, शंख ओ बर्फक समान स्वच्छ, क्षीर सागरसँ उत्पन्न चन्द्रमा (शशि) केँ भक्तिसँ प्रमाण करैत छी जे महादेवक मुकुटक भूषण थिका।
पं. श्री शशिनाथ झा
स्नातकोत्तर व्याकरण विभाग
कासिंद संस्कृत विवि, दरभंगा


text:
रवि कुमार मण्डल ‘मिथिला’, मुम्बई। अप्रैल १०, २०१६. मैथिली जिन्दाबाद!!
काल्हि मुम्बई केर प्रबोधन ठाकरे सभागृह मे एकटा अद्भुत नाटक देखाओल गेल। क्रमशः विलोपोन्मुख नाटक विधाक मनोरंजनात्मक कार्यक्रम एहि तरहें फिल्मी दुनियाक राजधानी मुम्बई मे आयोजित होयब आ ताहि मे बहुल्य कलाकार मिथिलाक्षेत्रहि सँ होयब – मुम्बई मैथिल्स समाज लेल एकटा जोशगर आ अद्भुत अनुभूतिक क्षण प्रदान केलक।
एहि मैथिल कलाकार केर समूह मे एकटा मराठी तथा एकटा बंगाली कलाकार सेहो सहभागी छलाह। संजय सहाय द्वारा लिखित आ विमल झा द्वारा निर्देशित नाटक ‘जाँच पड़ताल’ – एक सामाजिक-राजनीतिक हास्य नाटक केर प्रदर्शन सोपान नामक संस्था द्वारा कैल गेल छल।
नाटक भ्रष्टाचार विरुद्ध एक अभियान केर रूप मे प्रदर्शित भेल बुझायल। प्रस्तुतिक शैली मे पूर्ण बिहारी तौर-तरीका निहित छल। आइ-काल्हिक युग मे भ्रष्ट नेता द्वारा भ्रष्टाचारी तऽ कैल जाएत अछि, आर जखन सीबीआइ केर अनुसंधानक बात होएत अछि तऽ ओ भ्रष्ट नेता अपन बचाव लेल कोनो बियौंत करबा सँ वंचित नहि रहैत छथि। वर्तमान नाटक मे एहने एकटा भ्रष्ट नेता अपन परिवार तक केँ ओहि सीबीआइ अधिकारी लेल सौंपिकय बचबाक चेष्टा करैत छथि, मुदा बाद मे पता चलैत छन्हि जे ओ सीबीआइ अफिसर सेहो नकली छल, ओ एकटा ठग छल। एहि सब प्रकरण केँ जबरदस्त अभिनय आ संवादक माध्यम सँ अत्यन्त रोचक आ हास्यमय ढंग सँ प्रस्तुत कैल गेल छल।
नाटक मे निर्देशक विमल झा स्वयं अभिनय सेहो कएने छथि। हिनकर अभिनयक संग प्रकाश चन्द्र झा व समस्त टोलीक प्रदर्शनक सराहना दर्शक लोकनि करैत नहि थाकि रहल छलाह। नाटकक लेखक सहायजी सेहो एतय उपस्थित छलाह। तहिना दर्शक लोकनि मे खासतौर पर आमंत्रित नगर सेविका पुतुल रविन्द्र झा अपन समाजसेवी पति रविन्द्र झा आ मैथिली-मिथिला अभियानी मे रवि मंडल, कुणाल ठाकुर, महेश मिश्रा, हिरेन्द्र कुमार झा, ललित झा आ मनोरमा मिश्र आदि प्रमुख छलाह।


text:
एहि दौरान राज्य मे रजिस्टर 1 लाख 30 हजार ट्रक आओर 50 हजार बड़का मालवाहक वाहन केर परिचालन पूरा तरहे ठप रहत। राज्य सरकार केँ एहि नवा नियमावली केर विरोध करैत बिहार राज्य मोटर ट्रांसपोर्ट फेडरेशन आओर आन संगठन सभ एहि अनिश्चितकालीन हड़ताल केर आह्वान केना अछि।
बिहार मोटर्स ट्रांसपोर्ट फेडरेशन के अध्यक्ष उदय शंकर सिंह कहलनि कि राज्य सरकार केर नियमावली केर तहत मालवाहक वाहन सभक दोसर राज्य सभसँ खनिज संपदा आनबा पर रोक लगा देल गेल अछि। बालू खनन पर पूरा तरहे राज्य सरकार द्वारा रोक लगेबाक बाद परिवहन उद्योग केर धंधा पूरा तरहे चौपट भ' गेल अछि। ऐना मे दोसरो राज्य सभसँ खनिज संपदा बिहार आनबा पर सेहो रोक लगेबाक फैसला दुर्भाग्यपूर्ण अछि।
मालवाहक वाहन केर मालिक सभक कहब अछि कि नवा खनिज नियमावली केर अलावा परमिट शुल्क, सेवा शुल्क आ लाइसेंस शुल्क मे भेल भारी बढ़ोतरी सँ ट्रांसपोर्टर केर धंधा चौपट भ' गेल अछि। अप्पन मांग क' पूरा करेबाक लेल ट्रांसपोर्ट एसोसिएशन द्वारा मुख्यमंत्री नीतीश कुमार, उपमुख्यमंत्री सुशील कुमार मोदी केँ ज्ञापन सौंपल गेल अछि।


text:
अल ईण्डिया रेडियो – दरभंगा स्टेशन सँ मैथिली समाचारवाचक तथा मैथिली कवि – स्रष्टा सह भाषा अभियानी मणिकान्त झा अपन फेसबुक स्टेटस केर मार्फत सँ मैथिलीभाषी साहित्यकर्मी स्रष्टा सब सँ अपन पूर्वक अनुभव भीषण बाढि पर संकलित रचनाक प्रकाशन अति लोकप्रिय होयबाक बात कहैत वर्तमान नेपाल भूकंप जेकर प्रभाव सगरो मिथिलाक्षेत्र पर पड़ल अछि ताहि पर रचना संकलन करैत प्रकाशनक बात कहलनि अछि। हुनकर अपील हुनकहि शब्द मे:
बंधुगण ,
वर्ष २००४ मे मिथिला मे आयल भीषण बाढ़िक पछाति हम अपना संयोजन मे एकटा कविता संग्रह प्रकाशित कयने रही | एहि मे मैथिलीक अनेक कवि विभीषिकाक दृश्य केँ अपन लेखनी सँ उजागर कयने छलाह | पोथीक लोकप्रियता एक मासक भीतरे दोसर संस्करण प्रकाशित करबा लेल मजबूर कय देने छल | पोथीक नाम छल ‘बाढ़ि दू हजार चारि ‘|
अखन एक बेर फेर मिथिला दलमलित भेल | सोदर देश नेपाल सहित अपनो लोकनि भूकंपक चपेट मे आबि गेलहुँ | हमर मोन एक बेर फेर सँ साहित्यकार लोकनिक कलम केँ आमंत्रित करबा लेल उसका रहल अछि | तैं अपने लोकनि सँ आग्रह जे एहि त्रासदी केँ देखैत अपन अपन एक कविता पठेबाक कृपा करी जाहि सँ ओ पुस्तकाकार भऽ सकय | कृपया अपन रचना कंपोज कय मेल सँ अथवा पोस्ट सँ पठाबी | रचनाक प्रकाशनक अंतिम निर्णय संपादकक ऊपर होयत |
हमर पता _ मणिकांत झा, शुभंकरपुर, दरभंगा, पिनकोड-८४६००६ email – [email protected]


text:
१४ जुलाई २०१९. मैथिली जिन्दाबाद!!
मैथिली भाषाक वरिष्ठ साहित्यकार – रंगकर्मी तथा नेपालदेशक प्रसिद्ध फिल्म अभिनेता रमेश रंजन झा केँ नेपाली फिल्म शत्रुगते मे उत्कृष्ट अभिनय हेतु राष्ट्रीय पुरस्कार (अवार्ड) नेपालक राष्ट्रपति विद्या भंडारी केर हाथ सँ भेटलनि अछि।
लोकसंचार द्वारा सम्प्रेषित समाचार जे सामाजिक संजाल मे देल गेल छल ताहि मे कहल गेल अछि जे राष्ट्रीय चलचित्र पुरस्कार २०७४ फिल्म शत्रुगते सँ उल्लेखनीय अभिनय लेल लाेक संचारक अध्यक्ष रमेश रञ्जन झा केँ देल गेलनि।
एहि अवार्डक सम्बन्ध मे स्वयं रमेश रंजन झा अपन अपडेट दैत कहलनि अछि, “अभिनयक लेल नेशनल फिल्म एवार्ड फिल्म शत्रुगतेसँ हमरा देल गेल । एहि उपलब्धि धरि पहुँचबाक लेल फिल्म युनिट, निर्माता, निर्देशक, सहकर्मी आ परिवारजन जिनका सभक सहयाेग बिना अभिनय यात्राकेँ निरन्तरता देब सहज नइ छल, सभकप्रति आभार। शुभचिन्तक मित्र लाेकनिकेँ हार्दिक धन्यवाद।”
विदिते अछि जे निरन्तर अपन विभिन्न साहित्यिक सृजनकर्म ओ कलाकर्म सँ मैथिली भाषाक एक गोट उच्च स्थान पर पहुँचल व्यक्तित्वक रूप मे रमेश रंजन झा स्थापित छथि। हिनका द्वारा कतेको तरहक डकुमेन्ट्री निर्माण सँ लैत कइएक नाटकक लेखन, निर्देशन आ अभिनय संग उपन्यास, नाटक, कविता संग्रह आ कथा संग्रह आदिक प्रकाशन करैत मैथिली भाषा-साहित्य केँ सदिखन हृष्ट-पुष्ट बनाओल जाइत रहल अछि। नेपालक एकमात्र राष्ट्रीय स्तरक एकेडमी ‘नेपाल प्रज्ञा प्रतिष्ठान’ मे सेहो अपने प्राज्ञ रहबाक संग-संग नाटक विभागक राष्ट्रीय प्रमुख बनि सेहो उल्लेख्य सेवा देल अछि। अपनेक अगुवाई मे एखन धरि कतेको तरहक लोककला आ साहित्य सभक खोज, लेखन, प्रकाशन संग-संग मंचन आदि काफी रास महत्वपूर्ण कार्य भेल अछि। नहि केवल मैथिली बल्कि नेपालदेशक अन्यान्यो भाषा आ संस्कृति मे प्रचलित लोककलाक विभिन्न विधा आ विशेष रूप सँ नाटक एवं आम लोकक मनोरंजनक कइएक विधा पर खोज आ शोध कृत्ति आदि सेहो प्रकाशित भेल अछि। मैथिली जिन्दाबाद केर तरफ सँ अपनेक सृजनयात्रा केँ नित्य नव ऊँचाई भेटबाक शुभकामना!!


text: पटना। डा. सिंह गिरीश कुमार सिंह पटना एम्स क संस्थापक निदेशक नियुक्त भेलाह अछि। एकर अधिसूचना जारी भ गेल अछि। किंग जार्ज मेडिकल कॉलेज (केजीएमसी), लखनऊ स एमबीबीएस आ अमेरिका क पेनसिल्वेनिया विश्र्वविद्यालय स क्लिनिकल एपीडीमेलाजी मे मास्टर डिग्री लेनिहार डा सिंह अंतरराष्ट्रीय स्तर पर नेपाल मे बीपी कोइराला हेल्थ एंड साइंस क स्थापना मे सलाहकार रहि चुकल छथि। 21 दिसंबर, 1952 को लखनऊ मे जन्मल डा. सिंह कए पीजी मे शोध पत्र लेल बीएन सिन्हा गोल्ड मेडल अवार्ड भेट चुकल अछि। 1971-75 बैच क सिंह पढ़ाई क दौरान 17 गोल्ड मेडल आ 36 अकादमी पुरस्कार जीत चुकल छथि। मरीज क प्रति मानवीय व्यवहार लेल हिनका बेस्ट हाउस आफिसर अवार्ड भेट चुकल अछि।


text:
इथियोपिया
इथियोपिया (गिइज़: ኢትዮጵያ, इत्योप्प्या) अफ्रीका कऽ सींग मे स्थित एक स्थल-रुद्ध देश अछि जे सरकारी तौर पर इथियोपिया संघीय लोकतांत्रिक गणराज्य कऽ रूप मे जानल जाइत अछि। ई अफ्रीका कऽ दोसर सबसँ ज़्यादा जनसंख्या वाला देश छी आ अहिमे ८५.२ लाख सँ अधिक लोग बसल अछि । क्षेत्रफलक हिसाबसँ ई अफ़्रीका का दसअम सबसँ पैग देश छी। एकर राजधानी अदीस अबाबा छी। इथियोपिया सूडान सँ दक्षिणपूर्व मे, इरिट्रिया सँ दक्षिणमे, जिबूती आ सोमालिया सँ पश्चिममे, केन्या सँ उत्तरमे आ दक्षिण सूडानसँ पूर्वमे स्थित अछि। ई दुनियाक सबसँ अधिक जनसंख्या वाला स्थल-रुद्ध देश छी।[१]
विवरणसंपादित करें
सन्दर्भ सामग्रीसभसंपादित करें
- ↑ Battling Terrorism in the Horn of Africa, Robert I. Rotberg, Page 107, Brookings Institution Press, 2005, ISBN 9780815797937, ... Ethiopia as the world's most populous landlocked country ...


text:
पटना। गप चीनक अछि, बेजिंग क सबस व्यस्त चौराहाक छोट सन कैफे क मे काज करिनिहार एकटा बालक भारतीय स विकासक गप करबाक क्रम मे कहैत अछि जे चीन अहां स सब मामला मे आगू देखा रहल अछि मुदा आइटी मामले मे हमसब भारत स कनि पाछु छी, मुदा बेसी दिन पाछु नहि रहब किया कि हमसब इ गप सोचबा लेल तैयार भ चुकल छी। चीनक विकासक इ एकटा छोट सन सपना अछि जे छोट सन कैफे मे काज करिनिहार लोक देख रहल छल। आइ बिहार ओहि बाट पर आगू बढि रहल अछि। बिहार मे बच्चा-बच्चा राज्यक कए विकसित करबा लेल सपना देख रहल अछि आ ओकर सपना ओकर पेंटिंग मे साकार भ सामने आबि रहल अछि। स्कूल क बच्चा बिहार दिवस पर शुभकामना कार्ड तैयार करबा मे जुटल अछि। एहि स ओकर चित्रकला आ सोच परिलक्षित भ रहल अछि, ओकर अपन राज्यक प्रति आसक्ति सेहो देखबा लेल भेट रहल अछि। बिहारक भविष्य बिहार लेल चिंतित भ चुकल अछि। बिहारक विकास लेल इ शुभसंकेत अछि।
बिहार दिवस पर मानव संसाधन विकास विभाग एकटा थीम -आपके सपनों का बिहार कैसा हो? स्कूल कए पठेलक अछि आ स्कूल प्रबंधन कए कहलक अछि जे एहि थीम पर बच्चा स शुभकामना कार्ड बनवाउल जाए। एहि प्रस्ताव पर बच्चा क दिस स जबर्दस्त रिस्पांस भेटल अछि। महज दस दिन क भीतर बच्चा द्वारा तैयार कैल गेल सपना स सुसज्जित हजारो कार्ड विभाग कए भेट चुकल अछि। ओहि मे स एक हजार चुनिंदा कार्ड कए छांटल जा रहल अछि जे 22 मार्च कए आयोजित मुख्य समारोह मे आयल विशिष्ट अतिथि कए देल जाएत।
बच्चा थीम कए जेना अपन रंग स बुझेबाक कोशिश केलक अछि ओ इ विश्वास कए आर मजबूत करैत अछि जे बिहार क भविष्य एकर वर्तमान स बेसी बुझनुक अदि। ढेर सपना स सजल कार्ड में विश्वासक कईटा रंग क बेहतरीन समावेश कैल गेल अछि। इ कार्ड एहि गपक परिचायक अछि जे बच्चा मे केवल चित्रकार बनबाक कीटाणु मौजूद नहि अछि, बल्कि हुनका मे राज्यक विकसित करबाक क्षमता सेहो अछि, जरूरत अछि बस हुनका सही दिशा मे ल जेबाक। कार्ड मे बिहार क ऐतिहासिक धरोहर क सेहो चित्रांकन अछि त मौजूदा सरकार क कार्यकाल क विकास क फूल क खुशबू सेहो भेटैत अछि।
बिहार दिवस पर बनाउल गेल एहि कार्ड मे कतहु बिहार क बेटी क उड़ान देखबा मे भेटैत अछि त कतहु मुख्यमंत्री साइकिल योजना स उत्साहित बच्चा देखइत अछि।
किछु बच्चा कार्ड मे अपन भावना शब्द क माध्यम स हो व्यक्त केने अछि। एकटा बच्चा लिखने अछि-बिहार कए बेहतर बनेबाक अछि, हम बच्चा कए बहुत किछु करि कए देखेबाक अछि .. करि हम स किछु एहन किछु जाहि स बिहार क हुए गौरव। इ सोच वाकई अगर बिहारक बच्चा मे पैदा भ गेल अछि त एकरा आगू बढबा स आब कियो नहि रोकि सकैत अछि। विकास क दिस तेजी स डेग बढा रहल राज्य क नव पीढ़ी क इ सोच संभावना क नव द्वार खोलि रहल अछि।


text:
22 नवम्बर 2022, मैथिली जिन्दाबाद।
– किसलय कृष्ण
हँसैत-गाबैत विदा भ’ गेलाह पवन नारायण
किसलय कृष्ण
…आ पंचतत्व मे विलीन भ’ गेल प्रसिद्ध गायक पवन नारायण’क नश्वर देह, मुदा सैकड़ों रेकार्डेड गीत मे हुनक स्वर गूँजैत रहत सदिखन ।
विगत शनि’क राति लछमिनियाँ (सहरसा)क विद्यापति स्मृति पर्व मे मिथिला विभूति सम्मान ग्रहण आ प्रस्तुतिक अगिले दिन मैथिली संगीताकाशक मखमली स्वर आ बेछप नक्षत्रक असामयिक अस्त भ’ गेल मिथिलाक सांस्कृतिक परिदृश्य मे एकटा अन्तहीन उदासी जकाँ पसरि गेल अछि ।
१ मार्च १९७३ केँ हिनक जन्म मधुबनी शहर सँ सटले भच्छी गाम मे भेल छल । सात बहिनक मध्य एसगर दुलरूआ भाय छलाह पवन । उमेरक चौदहम बरिस मे पहुँचिते गायन मे सक्रिय भ’ गेल छलाह । भारत आ नेपालक साइते कोनो मैथिली मंच बचल हो जतय हिनक प्रस्तुति नहि भेल हो । हिनक पहिल आडियो कैसेट सजनाक प्रेम आरोही कम्पनी सँ आएल छल, जकर बाद हिनक यात्रा कहियो ठमकल नहि । मातृभाषा मैथिली सहित हिन्दी, भोजपुरी , राजस्थानी, गढ़वाली, कुमाऊंनी आदि भाषा लेल सैकड़ों गीत रेकार्डिंग करबौलनि ।
मैथिली फिल्म अहाँ छी हमरा लेल, जेहने सासु तेहने पुतौह, खुरलुच्ची, हमर सौतीन, घोघ मे चान, छौड़ा अगत्ती… आदि फिल्मक संगीत निर्देशकक रूप मे अआज कयलन्हि । मंचीय प्रस्तुतिक बेताज बादशाह पवन एसगर मंच सँ घण्टों धरि दर्शक केँ बान्हिकय रखैत छलाह ।
पवन नारायण मिथिलाक निजताक प्रबल पक्षधर छलाह आ तेँ गायन मे पैरोडी संगीत आ फूहड़ता कहियो नै अपनौलनि । मैथिलीक दर्जन भरि सिनेमाक संगीत निर्देशन सेहो कयलन्हि । सैकड़ों गीत मे अपन मखमली स्वर प्रदान कयलन्हि ।मिथिलाक मध्य जूनियर उदितनारायण नाम सँ चर्चित पवन नारायण अनेकों कलाकार केँ अवसर आ सहयोग दैत मंजिल धरि पहुँचेबाक काज कयलन्हि ।
स्वभाव सँ हरफनमौला आ हँसमुख स्वभावक गायक पावन नारायण अपन जीवनकालो मे अनेको दन्तकथाक नायक बना देल गेल छलाह । मंच पयबा लेल, सम्मान पयबा ले ओ कहियो ककरो चमचागिरी नहि कयलन्हि आ अलमस्त अंदाज मे हँसैत गाबैत जीबैत रहलाह । हिनक अलमस्त आ बेपरवाह स्वभाव हिनक स्वास्थ्य लेल अंततः घातक सिद्ध भेल आ हृदयगति अवरुद्ध होइते संसार छोड़िकय चलि गेलाह ।
मिथिलाक एहि सपूतक असामयिक अवसान सँ सोशल मिडिया’क पटल शोक संवेदना सँ भरल अछि आ घर घर उदासी पसरल अछि । जीवनक अंतिम पहर मे सेहो विद्यापति मंच पर हँसैत गाबैत रहलाह आ चोट्टहि अपन लाखों प्रश़सकक आँखि मे नोर देने अनन्तयात्रा पर पवन बनि उड़ि गेलाह ।


text:
— उग्रनाथ झा
मानव सभ्यता के प्रारंभहि सं हस्तशिल्प चरणबद्ध रूपें विकास करैत रहल अछि। सर्वप्रथम हमरा लोकनि एहि बात के बुझबाक अछि जे हस्तशिल्प ओ कला छि जाहि मे सामान्य औजारक सहयोग सं हाथ सँ कलात्मक , साज सज्जात्मक आ मानव उपयोगी वस्तु के निर्माण हो । एहि श्रेणी में वास्तुकला आ स्थापत्यकला के देखल जा रहल अछि। हस्तकला के परिणाम छैक जे हमरा लोकनि भिन्न महल , मूर्ती , गमला , वस्त्र , सिंकी मौनी , पेंटीग सं हमरा सभ अवगत छि।
हस्ताकलाक प्रचलन त मानवीय विकासक संग चलयमान छैक जे पिढ़ी दर पिढ़ी संशोधित आ परिमार्जित होईत रहल अछि।जेना पाषाणकाल में पत्थर निर्मित औजार ,नवपाषाण आ ताम्र युग में माईटक बरतन-भाड़ा बननाए शुरूभेल । यानी सभ्यता के विकास संग हस्तकला के विकाश भेल यानी वंशवृक्ष वृद्धि संग कलात्मकता समृद्धशाली भेल ।
विशेष रूपे जौ देखल जाए त भारत में सिंधू घाटी सभ्यता के उपलब्ध साक्ष्य कहैत छैक जे समय संग हस्तकला बहुत समृद्ध भेल यानी माईटक बनल मटका या अन्य उपयोगी चीज पर माछ, मय़ूर , आदि के छाप हाथ सं बनाओल जाएत छल ।धिरे धिरे सभ्यता बदलैत गेल आ कला में हाथी , घोड़ा , रथ ,सुर्य स्तंभ ईत्यादीक निर्माण कलात्मकता के पटल पर दृष्टिगत होमय लागल।
एहि आधार पर कहि सकैत छि जे हस्तकलाक महत्व हमर इतिहासमे छैक त एकर संवाहक हमर बढ़ैत वंशवृक्ष जे अपन अलौकिक कला कृत्य के धरोहर रूपे सहेजी उत्तरोत्तर कलाक विकास करैत रहल ।जे सतत वर्तमान के गौरवान्वित करैत छैक। वर्तमान में मानवीय स्वभाव पराश्रयी भेल जा रहल छैक परिणामत: हमरा लोकनि अपन साजसज्जा आ उपयोगी सामग्री लेल मशीन आधारित भेल जा रहल छि । मुदा हृदय सं नहि बल्कि स्वभावस किएक त आई जहन मिथिला पेंटिंग हस्तनिर्मित फोटो आ कम्प्यूटर निर्मित ओकरही स्कैन फोटो में चयन करबा लेल कहत त निश्चय हमरा लोकनि हस्तनिर्मित के चयन करैत छि । कि एक त कला त हृदयमे बसैत छैक । मुदा जौ स्वयंके हाथ सं निर्माणके बात हो त निश्चय आलस सं नहि करब । हाथक बनल सुटर, मौनी ,पथिया, पौती, ईत्यादी हिलसगर त लगैत छैक , मुदा ओकर बनेबाक फेदरति सं बचबा लेल मशीन के बनल बनाएल के स्वीकार करैत छि।जे कतौ नै कतौ हस्तकलाक समृद्धशाली ईतिहासक क्षेत्र के संकुचित करैत छैक। किछु दशक पछाति देखैत छलहुं जे ठंड के आगमनि होईते स्त्रीगण वर्गात ऊन आ काटा लय स्वेटर बुनय में रमल रहै छलीह । उमंग के पराकाष्ठा ,सिखबाक ललकमे आपस में एक दोसरा में कलाक आदान प्रदान यानी हमर बनाबट अहां सिखु अहांक बनाबट हम । जौ कियो इच्छुक नहियो त लोक खेखनिया के सिखै छल । तिलासंक्रांतिक आगमन में मौनी , पथिआ सभ बनाओल जाएत छलैक , नव विवाहिता सभ साठ राज आ धरक सजावट लेल काटा , कुरूष के उपयोग सं कतेको कलात्मक बनबैत छलीह , रंग बिरंगक उपयोगी सामग्री बनैत छल ।तहीना पुरूष वर्ग डोरि बटैत छल , सिक भंगैत छल , माटिक वर्तन, मूर्ती बनबैत छल ।मुदा उपरोक्त सभ कला सांकेतिक रहि गेल । बात त एते तक आबि गेल जे जूड शितल में पानिशाला जे देल जाए वा मृतक के काम्यकर्म हेतु दशरात्रि डावा जे टांगल जाएत ताहि लेल समाज में सिंक भंगनिहारि नै । सीधे डावा के गरदनि में डोरि बांन्हि लटकबै छि । कहबाक तात्पर्य जे हमरा लोकनि जे आवश्यक हस्तकला ओकरो त्याग केने जाए छि ।जेकर सिर्फ आ सिर्फ एक कारण छै , बाजारिकरण । किएक त बाजार में सभ किछु पेशेवर प्रवृति के छैक । ने आब ओ बाबा रहला जे पकरि के डोरि,पगहा आ सिक भंगनाय सिखौता , ने आब ओ ननैद भाउज जे एक दोसरा के हंसी चौल के माध्यमे कलाक आदान प्रदान करती । सभक मुंह में एके बात जे बाजार में भेटै छैक त एतेक मेहनत किये। जेकर लाभ बाजार खुली क उठेलक । जे पुरूष वा स्त्री हस्तकला के जाहि विधा में पारंगत ओ ओहि कला के वितरण के स्थानापन्न पेशेवर शुल्क आरोपित क ओही काज के संपादित करैत छथि , फलत आर्थिक सम्पन्नता में लोक ओकर क्रय करैत छथि ।फलत: सिखबाक इच्छुक नहि होईत छथि। यांत्रिक उत्पादनों के पश्चातो हस्तकला अपन अलग पहचान बनौने छैक जौ कमी आबि रहल छैक त कलाकार केँ। बाजार में हस्तनिर्मित बेँत के कुर्सी , सोफ़ा , झुला , बासक निर्मित सामग्री , लकड़ीक ताख , बाकस , पेंटीग, जड़ी कढ़ाई युक्त वस्त्र ईत्यादी एखनहुँ मांग छैक ।मुदा कलाकार के अभाव में उत्पादन के अभाव छै।जेकर मुल कारण लोक में कलात्मक उइह के अभाव । फलस्वरूप जे ऐतिहासिक परंपरा में जे कला उत्तरोत्तर वृद्धिकरैत रहल अछि ओ वर्तमान में ओझल होईत जा रहल छैक।जे अत्यंत विचारणीय प्रश्न छैक ।नहि त ई यांत्रिक सुरसा निश्चित रूपेण सभ किछु घोंटी जाएत।
तै हमरा लोकनिक पुनीत कर्तव्य जे हमरा सभक हस्तकला के अक्षूण्ण बना राखि ।जाहि लेल समेकित प्रयास आवश्यक । जेना-
1)हस्तकलाक कलाकार के प्रेरित करि ।
2) यथासाध्य हस्त निर्मित वस्त्र , साज सज्जा सामग्री उपयोग करी।
3) हस्तकला के कलाकार से हो अपन दायित्व बुझौथ जे ओ अपना जीवन काल के दरम्यान कम सं कम पांच कलाकार के तैयार करैथ।
4) हमरा लोकनि के हाथ में जे कला हो ओ अपन संतति के जरूर सिखाबि ।
जे हस्तकला के संरक्षण के मजबूत करी बनत अन्यथा एक दिन जनमानस शत प्रतिशत यांत्रिक जीव बनि रहि जाएत ।।


text:
दरभंगा:[प्रणव चौधरी] दरभंगा में काइल रवि दिन "सखी बहिनपा" मिलनक समारोहक अद्भुत आयोजन कैल गेल छल।लहेरियासराय मे सात फेरे विवाह भवन में काइल मिथिलाक महिला सभहक मिलन कार्यक्रम के ऐगो अलग तरह सs नजैर ऐली। ई आयोजन मात्र मनोरंजनक लैल नञि , बल्कि मिथिला सँ विलुप्त भ रहल सभ्यता-संस्कृति केर बचेबाक लेल ऐगो नवा शुरुआतक संदेश द रहल छल।अपने सबके जनतब द दी जे "आरती झाक" द्वारा एगो "फेसबुकक समुह" “सखी बहीनपा” नाम सs बनाओल गेल अछि।एही ग्रुप में अखन फिलहाल 10 हजार सs ज्यादा मैथिलानी जुइड़ चुकल छैथ। सबसँ नम्हर गप ई अछि जे एही समुह में जे कोनो पोस्ट व कमेंट होइत अछि, ओ सिर्फ मैथिली में ।
हिनक सभहक संकल्प अछि कि मिथिला सs दहेज नामक कैंसर बिमारी के खत्म करबाक लेल मैथिलानी सभके आगा आबैए परत, तखने दहेज खत्म होयत अपन मिथिला सs।सभ मैथिलानी काइल एक संग प्रण लेलैथ कि हम सभ अपन बेटा के विवाह मे एक टका दहेज नञि लैब। ओर संगैही मिथिलाक धिया ओर गृहणी सभके आत्मनिर्भर बनेबाक लेल काज करब।अपन मिथिला पेंटिंग केर लेल चर्चित "कल्पना चौधरी" जे महिला सभके मिथिला पेंटिंग सिखेती, ओतैए "पुष्पा झा" ब्यूटीशियनक शिक्षा निशुल्क देती।एही आयोजन में काइल दरभंगा मधुबनी और समस्तीपुरक लगभग एक सौ सs ज्यादा मैथिलानी सभ भाग लेलैथ।ओहि समारोह मे उपस्थित भेल समस्त मैथिलानी पांरपरिक पाबैन आओर मैथिली गीत नादक सेहो आगा बढेबाक निर्णय केलैथ और पारंपरिक सांस्कृतिक कार्यक्रमक सेहो प्रस्तुती देलैथ।
#मिथिलाक -विकास आओर संरक्षण # नारीशक्ति समूह # मैथिली समाचार


text:
MLCKP2021-085 NISHITA KUMARI
निशिता कुमारी स्नातक के छात्रा छथि आ पटना में रहय छथि। सुमधुर आवाज के संग हिनक मिथिला पेंटिंग सेहो ओतबे कलात्मक आ सुंदर छनि। निशिता कहय छथि कि ई घरमें परम्परागत रूप सँ अपन माताजी श्रीमती सविता झा सँ मिथिला पेंटिंग सिखने छथि, सतत अपन माँ के कोबर आ आन पेंटिंग बनबैत देखलथि आ सिखलथि। पड़ोस में रहयवाली अनामिका झा सँ प्रेरणा लय अपन एहि कला के आगा बढ़ाबय लेल अग्रसर भेलथि निशिता आ आई एतय तक पहुँचलथि। ‘किलकारी बिहार बाल-भवन’ सँ दू साल के प्रशिक्षण सेहो लेने छथि ‘पूर्णिमा मैडम’ सँ आ अपन एहि कला के आगा बढ़ाबय लेल सतत प्रयासरत छथि विभिन्न संस्था के माध्यम सँ।
निशिता कुमारी एकटा नीक मिथिला पेंटिंग कलाकार संगहि नीक गायिका सेहो छथि।


text:
२.१६.आशीष अनचिन्हार- मैथिली साहित्यमे शरदिन्दु चौधरी केर योगदान
आशीष अनचिन्हार
मैथिली साहित्यमे शरदिन्दु चौधरी केर योगदान
जखन कोनो नौकरी करए बला, वा कि बिजनेस करए बला वा कि घूस लेबए बला सरकारी अफसर सभ रचना लीखि कऽ लेखक कहा लैत अछि ठीक तखने पोथी केर मुद्रण, प्रकाशन आ वितरण करए बला शरदिन्दु चौधरीक रचनाकेँ कात कऽ ई कहि देल जाए जे साहित्यमे हिनकर योगदान किछु नै छनि मुदा पोथी जल्दी उपल्बध करबा दै छथि। तखन हम ई सोचबा लेल बाध्य भऽ जाइत छी जे आखिर लेखक हेबाक परिभाषा की छै?
आ शरदिन्दु चौधरीक साहित्यिक योगदान किछु नै छनि से हमरा स्थापित लेखक सभ कहलाह जखन हम एहि विशेषांक लेल हुनकासँ शरदिन्दुजीपर लेख मँगलियनि। ई आर बेसी खतरनाक प्रवृति छै। तँइ हम आन विषयपर लीखब छोड़ि मात्र इएह लीखब जे मैथिली साहित्यमे शरदिन्दु चौधरी केर योगदान की छै आ से हम दुइए-चारि प्वांइटमे देब।
१) मैथिली साहित्यमे नव प्रवृतिकेँ जन्म देनाइ- प्रायः साहित्यिक रचनामे पात्र केर असल नाम दऽ ओकर खंडन नै कएल जाइत छै। संस्मरणमे असल नाम देल जाइत छै मुदा ओहिमे जिनकापर संस्मरण छै तिनकर नकारात्मक पक्ष नै लीखल जाइत छै। शरदिन्दु चौधरी अपन पात्र केर असले नाम रखलाह अपन संस्मरणमे आ जिनकापर संस्मरण छनि तिनकर श्यामपक्षकेँ खूब लिखने छथि। एकटा बैमानी हम उजागर कऽ रहल छी एहि संदर्भमे। २००४ मे हिंदी भाषामे काशीनाथ सिंह केर पोथी छपलनि "काशी का अस्सी", एहि पोथीक सभ पात्र असल नामक संग छल आ सेहो वास्तविक भाषा ओ वास्तविक करनी संग। आ ई छपिते हिंदीमे अनघोल मचि गेलै। एकरा नव प्रवृति मानल गेलै आ मानए बलामे मैथिलीक लेखक आ हिंदी-मैथिलीक उभय लेखक सभ छलाह वा छथि मुदा काशी का अस्सीसँ ठीक दू वर्ष पहिने २००२ मे शरदिन्दु चौधरी केर पोथी आएल "जँ हम जनितहुँ" मुदा वएह मैथिल लेखक सभ चुप भेल छथि। काशीनाथ सिंह जे प्रयोग हिंदीमे केलाह से प्रयोग मैथिलीमे शरदिन्दु चौधरी पहिनहि केलथि। श्रेय देबाक बदला मैथिली आ मैथिली-हिंदीक उभय लेखक सभ शरदिन्दु चौधरीक योगदाने मानबासँ अस्वीकार कऽ रहल अछि। जेना बहुत मामिलामे मैथिली हिंदीसँ आगू अछि ठीक अहू तरहक साहित्यमे मैथिली आगू अछि आ एकर एकमात्र श्रेय शरदिन्दु चौधरीकेँ जाइत छनि।
२) सच ओ साहस केर दुर्लभ संयोग-साहित्यमे सच ओ साहस तँ हेबाके चाही। मुदा दिक्कत ई जे एहि सच ओ साहसकेँ नपबाक एखन धरि कोनो मापदंड नै अछि। शरदिन्दुजीक सच ओ साहस जनबाक लेल हम एकटा नव फर्मूला (सूत्र) दऽ रहल छी। ई सूत्र मात्र शरदिन्दुएजी नै सभ लेखक केर रचना लेल समान रूपसँ काज करत। हमर एहि सूत्र लेल तीन टा तत्व रहत, पहिल) जँ रचना व्यक्ति केंद्रित अछि, दोसर) जँ रचना कोनो विषय केंद्रित अछि, तेसर) जँ रचना तथ्य केंद्रित अछि। आब एहि तीनू तत्वकेँ फरिछाबैत छी-
अ) व्यक्ति केंद्रित रचना केर दू भाग भेल पहिल समकालीन व्यक्ति आ दोसर पूर्वज। समकालीन मने जे लेखन कालमे आ ओकर बादो जिंदा छथि। जँ रचना समकालीन व्यक्ति केंद्रित छै तखन ई देखल जेबाक चाही जे लीखए बला लेखक आ जकरापर लीखल गेल छै तकर दूरी कतेक छै, दूरी मतलब प्रभाव पड़बाक संदर्भमे। कम दूरी बला लेखक बेसी दुर्दशा भोगत आ बेसी दूरी बला दुर्दशा नै भोगत। उदाहरण दैत छी मानि लिअ लेखक लिखलाह जे यूक्रेनपर हमला अमानवीय छै आ पुतिन खलनायक अछि। आब सोचियौ जे एहि प्रकारक रचनासँ पुतिनकेँ की फर्क पड़तै? किछु नै। लेखक तँ ई लीखि अपनाकेँ साहसी साबित करबा लेला। मुदा जखन पुतिनपर लीखए बला वएह लेखक लिखता जे वीणा ठाकुर वा कि अशोक अविचल केर समयमे खराप पोथी चूनल गेलै तँ लेखक अकादेमीसँ बहिष्कृत कऽ देल जेता कारण एहिमे कम दूरी छै। एकर दोसर उदाहरण अछि हरेक ठाम पत्रकारक हत्या। एहन हत्या बिहारोमे भेल छै। किएक? एकर एक मात्र कारण छै जे पत्रकारक जे सच छलै आ जकरापर लीखल गेल रहै तकर दूरी कम रहै। ओही ठाम दक्षिण आ महाराष्ट्रमे किछु लेखक केर सेहो हत्या भेलै। बिहारमे एकौटा लेखक केर हत्या नै भेलै आ ओहिमे मैथिली केर लेखक सेहो अछि। तँ जाहि रचनामे लेखक ओ जकरापर लीखल गेल छै ओहिमे जँ दूरी कम छै तँ लेखककेँ साहसी ओ सच लीखए बला मानल जेबाक चाही, आ जँ दूरी बहुत छै तँ ओकरा मात्र भाँज पुरा लेब मानल जेबाक चाही। जँ कोनो लेखक अपन पूर्वजपर लीखि रहल छथि तँ जँ ओ प्रमाण दऽ कऽ लीखै छथि तँ हुनका साहसी ओ सच लीखए बला मानल जेतनि।
आ) जँ रचना विषय केंद्रित छै-- जँ कोनो लेखक अपन भाषामे अप्रचलित विषय वा विधाकेँ प्रमाणिक ओ लोकप्रिय बना देलकै तँ ओकरा साहसी मानल जेबाक चाही। जँ ओ ओहिमे तथ्य राखि देकलै तँ ओकरा सच लीखए बला सेहो मानल जेबाक चाही।
इ) जँ रचना तथ्य केंद्रित अछि-- एहि कोटिमे प्रमाण ओ असल नाम दूनू महत्वपूर्ण छै। जँ एकौटा गाएब तँ साहस ओ सच केर अभाव मानल जाएत।
ई तत्व सभ लेखन केर हरेम माध्यम जेना प्रिंट, इंटरनेट आदि लेल समान रूपसँ लागू अछि। संगे-संग रचनामे कथित मानवतावाद नपबाक लेल इएह सूत्र काज करत।
आब हम शरदिन्दुजीक रचना सभकेँ उपरमे देल गेल तत्वसँ जाँच कऽ रहल छी। "जँ हम जनितहुँ" नामक पोथीमे शरदिन्दुजी प्रायः अपन समकालीन लेखक सभहक नाम लैत लिखने छथि आ ओहिमेसँ अधिकांश एखनो जिबैत छथि। मतलब एहि तत्वमे "साहस ओ सच केर एहि मापदंड" शरदिन्दुजीक रचना पास भेल अछि। संस्मरण विधाकेँ प्रमाणिक बनेबाक श्रेय हिनके छनि आ ई एकटा कठिन काज छलै। मैथिलीमे तँ संस्मरणक रूप एहन बना देल गेल छलै जेना कोनो काल्पनिक कथा लिखा रहल हो। संस्मरणक बहन्ने अपनाकेँ महान कहबाक प्रचलन बहुत भेल। मुदा शदिन्दुजी संस्मरण विधाकेँ मर्यादामे अनलाह। एहू अधारपर शरदिन्दुजीक रचना "साहस ओ सच केर एहि मापदंड"पर पास भेल अछि। संस्मरण शरदिन्दुजीक मूल विधा बनि कऽ आएल अछि ओ जकरा व्यंग्य कहैत छथिन सेहो सभ अपने-आप संस्मरण बनि गेल छै आ एहि संस्मरण सभमे शरदिन्दुजी असल नामक संग पूरा तथ्य अपन समकालीन सभहक नाम लैत लिखने छथि। के पोथी छपा कऽ पाइ नै देलकनि आ के कोन घात केलकनि से सभ किछु। "साहस ओ सच केर एहि मापदंड" शरदिन्दुजीक रचना सभ पास भेल अछि। अधिकांश लेखक केर रचनामे सच ओ साहस केर अभाव रहैत छै। मैथिलीक ई सौभाग्य जे एकरा शरदिन्दु चौधरी सन लेखक भेटल छै जिनकामे सच ओ साहस दूनू छनि आ से पहिल दिनसँ लऽ कऽ एखन धरि। पत्रिकारितामे तँ शरीरक हत्या भऽ जाइत छै। साहित्यमे शरीरक नहि योग्यता, बाजिब चर्चा केर हत्या होइत छै आ शरदिन्दुजीक योग्यता, बाजिब चर्चा केर हत्या भेल अछि।
उपरमे जे हम सूत्र देलहुँ तकरासँ पाठक आनो लेखक केर रचनामे सच-साहस तकता से हमरा विश्वास अछि। ओना फेसबुकपर मजाके-मजाकमे हम एहि सूत्रकेँ अपने नामपर "अनचिन्हार फर्मूला" देलहुँ मुदा पाठक एकर जे नाम देबए चाहथि से दऽ सकै छथि।
३) समानान्तर धाराक संवाहक- हरेक समाज, हरेक भाषा, हरेक साहित्यमे सत्ता पक्ष केर सामने एकटा समानान्तर धारा रहैत छै आ से मैथिलियोमे रहलैक अछि। ओना तँ समानान्तर धारा शब्द विदेह पत्रिका (२००८) संगे समानान्तर धाराकेँ पुष्ट करबाक काजो विदेहे द्वारा भेल अछि। मुदा जहाँ धरि प्रवृतिमे समानान्तर धारा तकबै से मैथिलीमे विदेहसँ पहिनेसँ छै। बल्कि मैथिली भाषाक जन्मेसँ। आ ताही समानान्तर प्रवृतिक संवाहक छथि शरदिन्दु चौधरी। समानान्तर धाराकेँ अहाँ विपक्षी बूझि सकैत छी कारण साहित्यमे राजनीतियोसँ बेसी राजनीति होइत अछि। आ विपक्षी भेनाइए अपना-आपमे एकटा साहित्यिक योगदान छै। कारण विपक्षी हेबाक लेल साहस चाही आ जाहि लेखकमे साहस हेतै सएह नव-नव आयाम जोड़ि सकतै साहित्यमे।
४) सनातन धर्ममे नारीकेँ पापक खान कहल गेल छै। नारीक प्रति ई द्वेष मात्र सनातने नै कबीर सन दलित ओ समानान्तर धाराक कवि सेहो केने छथि। कबीरक रचनामे नारीक प्रति भक्ति आ द्वेष दूनू छै। सनातनमे सेहो नारी लेल आदर ओ घृणा छै। की तुलसी, की कबीर सभ अपना-अपना ढंगे नारीकेँ केखनो नीक आ केखनो खराप कहने छथि।
पुरुष स्त्रीसँ जन्मैत अछि मुदा नारीकेँ अपवित्र मानैत अछि तेनाहिते लेखक पोथीक प्रकाशन लेल मुद्रक, प्रकाशक लग जाइए, पाठक धरि पहुँचेबाक लेल वितरक लग जाइए आ अंतमे कहैए जे मुद्रक-प्रकाशक-वितरक केर साहित्यमे की योगदान छै। शरदिन्दु चौधरी जँ लेखन नहियो केने रहितथि तँ हुनकर वितरण प्रणालीसँ मैथिलीक कतेक पाठक बढ़लै सएह साहित्यिक योगदान मानल जइतै। आ से शरदिन्दुए चौधरी किएक मैथिलीक पोथीक मुद्रण, प्रकाशन ओ वितरणमे जे-जे लागल छथि तिनको साहित्यिक योगदान रहबे करतनि।
कुल मिला कऽ मैथिली साहित्यमे शरदिन्दुजीक ओतबे योगदान छनि जतेक योगदान कोनो मौलिक आ बिना सोंगर बला लेखक केर होइत छै। कोनो सोंगर बला लेखक कि गुट आ कि कोनो मठ-मठाधीश हुनका इग्नोर कऽ सकैए मुदा शरदिन्दुजी लेखन हुनका सभ लेल सूर्यक समान रहत जकरा ओ सभ झाँपि ने सकताह।
-संपर्क-8876162759
अपन मंतव्य editorial.staff.videha@gmail.com पर पठाउ।


text:
पटना। बहुत जल्द पटना क बाट पर महिला कए आटो रिक्शा चलबैत अहां देख सकैत छी। सरकारक प्रयास देर स सही मुदा रंग देखा रहल अछि। महिला कए स्वावलंबी आ आर्थिक रूप स मजबूत करबा लेल पुरुष वर्चस्व क एकटा आर क्षेत्र हुनका लेल खोलबाक तैयारी पूरा भ गेल अछि। बहुत शीघ्र राजधानी क सड़क पर महिला ड्राइवर आटो चलबैत भेट जेतीह । वेटनरी कालेज परिसर मे एक मई स शुरू भेल प्रशिक्षण शिविर मे पहिने त कोनो महिला शामिल नहि भेलीह, मुदा धीरे-धीरे जागृति आयल आ आब ओहि ठाम 10टा महिला आटो चलेबाक प्रशिक्षण ल रहल छथि । इ प्रशिक्षण सप्ताह मे तीन दिन बुध, शनि आ रवि कए देल जाइत अछि ।
बिहार स्टेट आटो रिक्शा चालक संघ आ पटना जिला आटो रिक्शा चालक संघ पहिल बेर बिहार मे एहि प्रकारक शिविर क आयोजन केलक अछि । यदि कोनो युवती बा महिला एहि मे शामिल हेबाक छथि त पटना जंक्शन पर स्थित प्री-पेड बूथ पर संपर्क क सकैत छथि । प्रशिक्षित महिला कए बैंक द्वारा आटो लोन सेहो तत्काल देल जाएत । प्रथम चरण मे महिला चालक पटना जंक्शन प्री-पेड आटो बूथ स रिजर्व आटो चलेतीह। महिला ऑटो पर पुरुष केवल परिवारक संग यात्रा क सकैत छथि । असगर पुरुष एहि पर यात्रा नहि क सकैत छथि, संगहि सांझ क बाद एकर परिचालन नहि होएत। पटनाक महिला यात्री लेल इ वरदान साबित होएत।
प्रशिक्षण मे शामिल महिला क उत्साह देखबा योग्य अछि। आटो रिक्शा चालक संघ क राजकुमार झाक कहब अछि जे मुफ्त मे इ प्रशिक्षण देल जा रहल अछि । आटो आ ईधन क इंतजाम चालक संघ केलक अछि। संगठन क महासचिव राजकुमार झा कहला जे एक मास प्रशिक्षण देलाक बाद हिनका सब कए लर्निग लाइसेंस लेल अधिकारी क समक्ष प्रस्तुत कैल जाएत, ताकि हिनका कमर्शियल लाइसेंस भेट सकए ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
रेखा
भानुरेखा गणेशन अप्पन लोकप्रिय नाम रेखा (जन्म: सन् १९५४ अक्टुबर १०) भारतीय चलचित्र अभिनेत्री छी। प्रतिभाशाली रेखाक हिन्दी चलचित्रसभक सबसँ बढिया अभिनेत्रीसभमे सँ एक मानल जाएत अछि।[२] ओना तँ रेखा अप्पन चलचित्र जीवनक शुरुआत एक बाल कलाकारक रूपमे तेलुगु चलचित्रकर्मी रङ्गुला रत्नम सँ केनए छल। एकर बाद ओ हिन्दी चलचित्र क्षेत्रमे सन् १९७० कऽ चलचित्र सावन भादोंसँ पदार्पण केनए छल।
बाल्यकाल[सम्पादन करी]
व्यक्तिगत जीवन[सम्पादन करी]
प्रमुख चलचित्रसभ[सम्पादन करी]
प्रसिद्धि[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "Memories of the Southern Devadas", thehindu.com, अन्तिम पहुँच १ मई २०१५।
- ↑ गुल्ज़ार, पृ. १६४


text:
गाय माता आ वेदान्त
– पं. भवनाथ झा
(मैथिली अनुवाद: प्रवीण नारायण चौधरी)
भारत मे प्राचीन काल सँ गाय माता मानल गेल अछि। ऋग्वेद केर प्रथम मण्डल केर 110म सूक्त मे ऋभुदेव केर बड़ाइ करैत कहल गेल अछि जे “हे ऋभुदेव! अहाँ एहेन गाय केँ हृष्टपुष्ट बना देलहुँ जेकर शरीर पर चाम टा बचि गेल छल। अहाँ एकटा बच्छा केँ अपन माय सँ संयुक्त करा देलहुँ अछि। अहाँ अपन सत्प्रयास सँ एकटा वृद्ध माता-पिता केँ सेहो युवा बना देलहुँ अछि।”
निश्चर्मण ऋभवो गामपिंशत सं वत्सेनासृजता मातरं पुनः।
सौधन्वासः स्वपस्यया नरो जिव्री युवाना पितरा कृणोतन॥
ऋग्वेद केर चारिम मण्डल केर 33म सूक्त मे फेर ऋभु सब द्वारा गाय केर सेवा करबाक कारण देवस्वरूप होयबाक जानकारी देल गेल अछि।
यत्संवत्समृभवो गामरक्षन्यत्संवत्समृभवो मा अपिंशन् ।
यत्संवत्समभरन्भासो अस्यास्ताभिः शमीभिरमृतत्वमाशुः ॥
एतय स्पष्ट रूप सँ गामरक्षत् अर्थात् गाय केर रक्षा करबाक बात कहल गेल अछि।
ऋग्वेद केर छठम् मण्डल केर 34म सूक्त मे इन्द्र सँ प्रार्थना कैल गेल अछि जे हमरा लोकनिकेँ दूध देवयवाली नीक गाय प्रदान करू।
अथर्ववेद मे सेहो राष्ट्राभिवर्द्धन मन्त्र अछि जाहि मे ब्रह्मा सँ प्रार्थना कैल गेल अछि जे हमरा लोकनिक देश मे खूब दूध देवयवाली गाय हो, भार उठाबयवला वोढा बरद हो – दोग्ध्री धेनुर्वोढानड्वान् इत्यादि।
जाहि वेद मे गाय प्रति एहेन श्रद्धा हो जे दुबर-पातर गाय केर सेवा करैत ओकरा फेर सँ हृष्टपुष्ट बनेनिहार केँ देवताक समान मानल जाय, एहेन ऋग्वेद मे गाय केर वध कय ओकर मांस भक्षण करबाक बात कहब नितान्त झूठ आ बकवास टा अछि।
नारद-पुराण मे कहल गेल अछि जे जँ कियो व्यक्ति गया जेबाक क्रम मे बैलगाड़ीक उपयोग करैत अछि तऽ ओकरा गोवध केर पाप लगैत छैक। एहि तरहें पुराण मे गोहत्या करब एकटा पाप मानल गेल अछि।
गोयाने गोवधः प्रोक्तो हययाने तु निष्फलम् ।
नरयाने तदर्द्धं स्यात्पद्भ्यां तच्च चतुर्गुणम् ॥ ६२.३४ ॥
एतबा टा नहि, हिन्दू धर्म मे तँ एतय धरि कहल गेल अछि जे खूँटा सँ बान्हल गाय जँ कोनो दुर्घटनावश मैर जाएत अछि तऽ पोसनिहार केँ ‘अपालन’ केर पतिया (पाप) लगैत अछि आ ओ जाबतकाल धरि एहि वास्ते प्रायश्चित नहि करैत ताबतकाल धरि ओकरा अपवित्र मानल जाएत अछि।
गाय केर अपालनक सम्बन्ध मे अनेको प्रकारक प्रायश्चित्त सबहक सेहो वर्णन कैल गेल अछि। पराशर स्मृति केर नौम अध्याय केर आरम्भहि सँ एकर विस्तार सँ वर्णन देखल जा सकैत अछि।
नारद पुराण केर पूर्वार्द्ध अध्याय 30 मे कोन प्राणीक वध कएला सँ केहेन पाप होएत अछि, तेकर विवेचना उपलब्ध अछि। एतय गोहत्या केर सम्बन्ध मे कहल गेल अछि जे जँ गाय केँ पोसबाक क्रम मे अनजाइनो मे गाय केर मृत्यु भऽ जाय तँ पराक नामक प्रायश्चित्त करबाक चाही। मुदा जानि बूझि कय जँ हत्या कैल जाय तऽ ओहि व्यक्ति केर पतिया सँ शुद्धि होयब तक सम्भव नहि अछि।
कामतो गोवधे नैव शुद्धिर्द्दष्टा मनीषिभिः ।। 30.38।
विष्णुधर्म नामक एकटा धर्मशास्त्र केर ग्रन्थ अछि, जाहि मे कोन पाप केर कारण मरलाक बाद केहेन यातना भेटैत अछि, ताहिपर विस्तार सँ चर्चा कैल गेल अछि। एतय गोवध, स्त्रीवध आर गाय केर सम्बन्ध मे झूठ बाजबाक कारण केहेन पाप लगैत अछि ताहि सम्बन्ध मे कहल गेल अछि। कहल गेल अछि जे एहेन कूकृत्य केनिहार केँ महाघोर नरक केर यातना भेटैत अछि और ओतय सड़सी सँ पापाचारी केर जीह उखाड़िकय घोर यातना देल जाएत अछि –
गोवधः स्त्रीवधः पापैः कृतं यैश्च गवानृतम्।
ते तत्रातिमहाभीमे पतन्ति नरके नराः॥अध्याय २३|१४॥
उत्पाट्यते तथा जिह्वा संदंशैर्भृशदारुणैः।
एतबे टा नहि, गोवध केर पाप केँ जे गुप्त रखबा मे सहयोग करैत अछि ओहो गोहत्या समान पाप केर भागी बनैत अछि:
प्रायश्चित्तं गोवधस्य यः करोति व्यतिक्रमम्।
अर्थलोभादथाज्ञानात् स गोहत्यां लभेद् ध्रुवम्॥
एहि तरहें जानल वा अनजानल मे गोहत्या कएनिहार, गाय केँ कोनो प्रकार सँ प्रताड़ित कएनिहार, ओकरा चोट पहुँचेनिहार केँ महापातकी मानिकय ओकरा वास्ते दण्ड केर विधान बताओल गेल अछि। एहेन स्थिति मे किछु शब्दक गलत व्याख्या करैत जे कियो लोक प्राचीन काल मे गोवध केर विधान मानैत अछि ओ बकथोथी टा करैत अछि। सच मे ओकरो जँ गोवध केर पाप करबा समान कहल जाए तऽ अतिश्योक्ति नहि होयत।
वास्तव मे गोवध शब्द केर व्याख्या गलत ढंग सँ करैत किछु लोक कुतर्क करैत रहैत अछि। वास्तविकता ई छैक जे संस्कृत मे हन् धातु केर दुइ टा अर्थ होएत छैक, गेनाय आ हत्या केनाय। जयबाक अर्थ मे जंघा शब्द मे हन् धातु केर प्रयोग छैक। अही हन् धातु केर लिङ् लकार मे अर्थ वध करब भऽ जाएत छैक। अतः गोवध शब्द केर अर्थ गोहत्या अर्थात् गाय केँ मारब यैह अर्थ निकलैत छैक। जखन कि गाय केँ लऽ जायब एहेन अर्थ हेबाक चाही। जतय-जतय वेद मे गोवध शब्द केर उल्लेख अछि, ओतत गाय केँ लऽ गेनाय अर्थ होइछ।
दोसर शब्द गोघ्न केर व्याख्या मे सेहो किछु लोक अपन कुतर्क दैत अछि जे गावः हन्यते अस्मै इति गोघ्नः अतिथिः। अर्थात् जेकरा लेल गायक हत्या कैल जाय ओकरा गोघ्न कहल जाएत अछि आर एहि सँ अतिथि केर बोध होएत अछि। एतहु हन्यते शब्द केर अर्थ अछि – लऽ गेल जाएछ। वास्तव मे वैदिक काल मे परम्परा छल जे जखन अतिथि अबैत छलाह तखन एकटा गाय और एकटा लोटा हुनका उपयोग करबाक लेल देल जाएत छल। यैह गवालम्भन कहाएत छल। यैह गवालम्भन विवाह लेल जमाय केँ एला सेहो होएत छल, जेकर उल्लेख गृह्यसूत्र मे भेल अछि। उत्तररामचरित मे गाय केर बछड़ाक मरमरेबाक आवाज केर जे वर्णन अछि ओहो अही अर्थ मे अछि जे जखन गाय और बछड़ा अपना जगह छोड़िकय दोसर अपरिचित व्यक्ति केर जिम्मा मे जायत तऽ निश्चित रूप सँ बछड़ा मरमरायत। एहि बात केँ कियो गोपालक नीक जेकाँ जनैत अछि।
अत: वेद-पुराण केर सन्दर्भ दैत प्राचीन भारत मे गोमांस खेबाक बात जे लोक करैत अछि, ओ भ्रम मे अछि और बकवास करैत अछि।


text:
नवका- पुरनका लेख सर्च करु...
बिहार उत्सव केर धूम
बिहारक लोक के लेल ई पूरा हफ्ता उमंग सं भरल अछि. होली के रंग अखन उतरलों नहि छल कि बिहार उत्सव शुरू भ गेल. एहि बेर तं बिहार के किछ ठाम रवि...सोम 20-21 मार्च दूनु दिन होली छल. एहन मे लगातार जश्न. लोक सभ एकटा अलगे रंग मे डूबल छथिन्ह.
मंगल दिन 22 मार्च के बिहार के बनल 99 साल पूरा भ गेल. बिहार सौवां साल मे चलि गेल. आब 22...23 आओर 24 मार्च के मुख्य कार्यक्रम के अलावा साल भर कोनो- न- कोनो कार्यक्रम चलैत रहत. 22 मार्च 1912 के बिहार... बंगाल सं अलग भ नवका राज्य बनल छल.
मुख्य कार्यक्रम पटना के गांधी मैदानमे भ रहल अछि. एहि के लेल गांधी मैदान के एकदम सं दुल्हन जकां सजाएल गेल अछि. पूरा पटना के इहे हाल अछि. राति होएतहि पटना दिवाली जकां चमकय लागैत अछि.
गांधी मैदान एकदम सं गाम-घर जका बना देल गेल अछि. मेन गेट पर आबतहि अहां के लागत जेना कोनो गाम मे घुसि रहल छी. एकदम सं गाम जका देबार पर पेंटिंग... गोबर सं लीपल आंगन.
गांधी मैदान जकां दोसरो ठाम कार्यक्रम भ रहल अछि. गांधी मैदान वाला मुख्य बिहार दिवस कार्यक्रम के उद्घाटन मुख्यमंत्री नीतीश कुमार करथिन्ह. एहि अवसर पर देश-विदेश के प्रमुख लोक सेहो मौजूद रहथिन्ह.
एहिठाम नृत्य... संगीत... कला प्रदर्शनी... खान-पान सं लsक दस तरहक कार्यक्रम भ रहल अछि. पटना के जतेक पार्क...मैदान...ऑ़डिटोरियम...हॉल अछि सभ ठाम किछ न किछ जरूर भ रहल अछि.
एहि अवसर पर सिर्फ बिहारक कलाकार सभ नहि बल्कि देश के मशहूर कलाकार सभ अपन कार्यक्रम पेश करथिन्ह. एहि मे पंडित हरि प्रसाद चौरसिया... पंडित शिवकुमार शर्मा... गजल गायक भूपेंद्र सिंह-मिताली सिंह आओर भजन गायक अनूप जलोटा शामिल छथिन्ह.
बिहार दिवस पर बिहार उत्सव गांधी मैदान मे सांझ करीब 4 बजे शुरू होएत. कार्यक्रम के शुरूआत बिहार गौरव गान सं होएत. एहि के बाद मुरारी लाल तिवारी के होली... चक्रवर्ती सिंह के चैता... कुंज बिहारी मिश्र जीक मैथिली... अंजलि भारद्वाज जीक भोजपुरी गीतनादक कार्यक्रम होएत.
अगिला दिन 23 मार्च बुध के सोहर... बुंदू खां केर राजस्थानी लोकगीत... अजीत अकेला जीक मगही गीतनाद...बच्चा नसीम आओर नसीम रूही ग्रुप के कव्वाली के संग भरत शर्मा आओर आराधना सिंह जीक भोजपुरी कार्यक्रम होएत.
कार्यक्रम के आखिरी दिन 24 मार्च के शारदा सिन्हा जीक मैथिली-भोजपुरी गीतनाद... विष्णु ओझा जीक भोजपुरी गीत... छउ नृत्य आओर छैला बिहारी के अंगिका गीतनादक कार्यक्रम अछि.
तं अहां सभ एहिठामक कार्यक्रम मे रिद्म आफ बिहार...बिहार गौरव गान...चैता... होली ...चारकुला...मैथिली गीत...भोजपुरी गीत आओर सुगम संगीत के आनंद उठा सकय छी.
गांधी मैदान मे अहां के मूर्तिकला...चित्रकला...मधुबनी पेंटिंग...छापाकला के संग देश... विदेशत कलाकार सभ के कला प्रदर्शनी सेहो देखय लेल मिलत.
बिहार उत्सव पर राज्य के अड़तीसों ( 38) जिला मे कई तरहक कार्यक्रम भ रहल अछि. कई तरहक प्रतियोगिता आयोजित कएल गेल अछि. सांस्कृतिक कार्यक्रम सेहो भ रहल अछि.
एकरे संग-संग हर गाम मे 99 दीया जलाsक बिहार के 99 साल पूरा होए के उत्सव मनाएल जाएत. बिहार उत्सव पर 22 तारीख के सरकारी छुट्टी घोषित सेहो कएल गेल अछि जेहि सं लोक कार्यक्रम के...उत्सव के नीक सं मना पएथिन्ह.
एकटा बात आओर एहि तीन दिन पटना एयरपोर्ट पर जतेक यात्री उतरथिन्ह आओर एहि ठाम सं उड़ान भरथिन्ह... हुनका सभ के मखाना के एकटा पैकेट उपहार मे देल जएतन्हि.
अगर अहां पटना मे होए वाला कार्यक्रम के आनंद उठाबय चाहय छी तं बिहार फाउंडेशन के साइट पर जाsक लाइव कार्यक्रम देख सकय छी. बिहार सं बाहर रहला पर अहां एहि सं बिहार सं जुड़ल रहि सकय छी.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सहरसा । सहरसा जिला क खगड़िया स्थित बदलाघाट-धमारा घट स्टेशन क बीच सोमदिन भोर एकटा दर्दनाक दुर्घटना मे करीब 37 गोटे क जान चल गेल। मृतक मे अधिकतर महिला आ बच्चा अछि। घटना क बाद उपद्रवी सब ट्रेन चालक कए पीट-पीट कए मारि देलथि आ स्टेशन पर ठार रेलगाडी मे आगि लगा देलथि। दोसर चालक गंभीर रूप स घायल छथि। सूत्र क अनुसार लोक रेलपटरी पर छलथि तखने ट्रेन आयल आ लोक कए कटैत निकली गेल। जानकारक कहब अछि जे चालक क सूझबूझ स बहुत लोकक जान बचल। गाडी करीब 80 किमी क रफ्तार पर छल, मुदा चालक ओकरा जेना तेना रोकलक आ बहुत लोक कए जान बचि गेल। ओना इ दुखद जे चालक कए पुरस्कार मे मौत देल गेल। घटना क बाद एहि खंड पर रेल सेवा बाधित अछि। जानकारी क अनुसार धमारा घाट मे स्थित कात्यायनी मंदिर मे सोमवारी पर जल चढ़ेबा लेल लोक जमा छल। मंदिर इलाके मे भीड़ क कारण लोक रेल पटरी पर छल, तखने राज्यरानी एक्सप्रेस आबि गेल। ओकर ठहराव ओहि ठाम नहि छल ताहि लेल रफ्तार सेहो कम नहि छल। धमारा मे सड़क अभाव अछि, आवागमनक कोनो आन साधन नहि अछि। राज्य सरकारक कहब अछि जे सडक क प्रस्ताव मंजूर अछि आ डीपीआर बनि गेल अछि। ज्ञात हो जे सहरसा-मानसी रेलखंड स्थित धमारा घाट रेलवे स्टेशन लग करीब 32 वर्ष पूर्व 6 जून, 1981 मे भेल भीषण ट्रेन दुर्घटना मे समस्तीपुर-सहरसा पैसेंजर ट्रेन आपातकालीन ब्रेक लगला स कोसी नदी मे समा गेल छल जाहि मे 200 गोटे मारल गेल छल। आइ कम स कम चालक इ गलती नहि केलक।
हेल्पलाइन नंबर
पटना- 0612-2206965, 0612-1072 (टॉल फ्री)
समस्तीपुर- 06274-221741
खगड़िया- 06244-222049
मानसी- 06244-233234
प्राप्त मृतक क नाम
किशोर महतो – चौथम खगड़िया
दुखा यादव – मानसी
दुखनी देवी – खुटिया मानसी
सौरभ कुमार – खुटिया मानसी
जर्नाधन यादव -रानी सखवा – खगड़िया
सत्यनारायण साह – खगड़िया
शंभु पासवान – चौथम
कालेश्वर राम – अलौली
मीरा देवी – मानसी
सोगारथ सिंह- चौथम
सूचन देवी-पतराहा
जीछो देवी-नरारायणपुर
लक्ष्मी यादव- वफसिल
रामगिरीश कुमरार- खगडिया
पिंटू कुमार – खगडिया
संगीता देवी-भदास
प्रेमराज- भदास
रामराज-भदास
धनिया देवी-साहेबपुर कमाल
रामपरि देवी- सलखुआ
सुशीला देवी- मानसी
सुभत पासवान-चौथम
चारिटा ट्रेन रद्द
-15209 सहरसा-अमृतसर
15273 सहरसा -बरौनी
12568 पटना -सहरसा
15282 पटना – सहरसा
चारिटा ट्रेनक समय मे परिवर्तन
12203 – गरीब रथ बरौनी तक
13164 – हाटेबाजार एक्सप्रेस मानसी तक
23225 सहरसा-बरौनी लिंक एक्सप्रेस खगड़िया तक
15210 जनसेवा एक्सप्रेस बरौनी तक
। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
भगीरथ प्रयास केँ अंजाम धरी पहुँचाबै बाली एहि महिला केँ नाम अमीना अछि जे सुपौल जिला निवासी छथि। सरकारी जमीन पर झोपड़ी बना रहय बाली अमीना केँ पतिक चारि बरख पहिने निधन भ' गेल छल। गरीबीक हालत मे रहबाक लेल मजबूर अमीना केँ बेटी क' घर मे शौचालय नहि होयबाक चलते खुला मे शौच लेल जाय पड़ैत छल।
बेटी केँ खुला मे शौच लेल जेबाक मजबूरी अमीना सँ देखल नहि गेल जाहिक बाद ओ घर मे शौचालय बनेबाक संकल्प लेली। बेटिक सम्मानक लेल अमीना गरीबी केँ बंदिश क' परास्त करबाक शुरुआत केलि आओर भीख मांगी शौचालय बनेबाक लेल राशि इकट्ठा करब शुरू केलि आओर फेर जमा कायल गेल राशि सँ शौचालय केँ निर्माण करौली। महिला केँ एहि प्रयास केँ सलाम करैत राज्य सरकार दिस सँ हुनका 12 हजार टाकाक प्रोत्साहन राशि सेहो देल गेल।


text:
बिहार सरकार 15 अक्टूबर सं तमाम तरहक गतिविधिक सशर्त अनुमति द’ देने अछि। पांच दिन बाद राज्य मे सामाजिक, शैक्षणिक, राजनीतिक, धार्मिक, खेल समेत अन्य गतिविधि शुरू भ’ जायत। सरकार अहि गतिविधिक लेल शर्त तय करैत मानक संचालन प्रक्रिया (एसओपी) जारी क’ देने अछि। अहि गतिविधि पर कोरोना संकट कें कारण लॉकडाउनक समय सं रोक छल। याद रहय जे केन्द्र सरकार 30 सितम्बर कें अनलॉक-5 मे अहि गतिविधि सं संबंधित मानक संचालन प्रक्रिया जारी केने छल , जाहिमे राज्य सरकारक निर्णय लेबाक जिम्मेदारी देल गेल छल।
गृह विभागक आदेश कें अनुसार 15 अक्टूबर सं राज्य मे होबय वला कोनो कार्यक्रम कें आयोजन बंद स्थल संगहि खुलल मैदान मे सेहो भ’ सकैत अछि। बंद स्थल मे अधिकतम 200 व्यक्ति शामिल भ’ सकैत अछि। हॉल कें क्षमताक अनुसार 50 प्रतिशत धरी उपस्थितिक अनुमति रहत। हॉल मे एसी कें तापमान 24-30 डिग्री कें बीच रखय परत। आयोजक ई सुनिश्चित करता जे आगंतुक द्वारा छोड़ल गेल फेस मास्क, दस्ताना आदि ओतय पड़ा नहि रहय। ओकर समुचित तरीका सं निपटारा करय परत।
आरोग्य सेतु एप कें इस्तेमालक सलाह
कार्यक्रम वा सभा मैदान मे भेला पर जिला प्रशासन द्वारा मैदानक क्षमता कें ध्यान मे राखि क’ ओतय लोकक उपस्थितिक अनुमति देल जायत। व्यवस्था एहन होबय चाहि जे लोकक बीच सामाजिक दूरी बनल रहय। ई कम सं कम 6 फीट होबाक चाहि। सरकार हॉल आ मैदान मे होबय वला कोनो तरहक कार्यक्रम आ सभा मे आबय वला कें आरोग्य सेतु एप कें प्रयोग करबाक सलाह सेहो देने अछि।
दशहरा मे नहि लागत मेला, नहि बंटत प्रसाद
कोरोना संकट वा बिहार विधानसभा चुनावक बीच अहि बेर दुर्गापूजा आ दशहरा कें रौनक फीका रहत। दुर्गापूजा कें आयोजन खालि मंदिर आ घर मे होयत। नहि मेला लगत आ नहि सामूहिक रूप सं प्रसाद बांटल जा सकत। लाउडस्पीकर बजेबाक अनुमति नहि होयत। रामलीला कें आयोजन सेहो नहि होयत। सार्वजनिक स्थान पर रावण दहन कें सेहो अनुमति नहि देल गेल अछि।
आयोजन कें ल’ विशिष्ट दिशा-निर्देश कें मानय परत
गृह विभाग स्पष्ट केने अछि जे कही कोनो कार्यक्रम आ आयोजनक संबंध मे विशिष्ट दिशा-निर्देश जारी कयल जायत त’ ओहि गाइडलाइन केर मान्यता ई मानक संचालन प्रक्रिया सं ऊपर होयत। मतलब ओहि विशिष्ट दिशा-निर्देश कें मानय परत।


text:
स्वाध्याय (आध्यात्मिक वृत्तांत)
पवित्र चतुर्मास मे पुरुष सूक्तक नित्य पाठ जरुर करबाक बात कैल गेल अछि। मैथिल हिन्दू जनमानस मे समस्त कर्म करबा मे पुरुष सूक्त केर उपयोगिता सर्वमान्य अछि।
ओना तऽ शौचादि सँ निवृत्त होइत स्नानादिक उपरान्त एकर विशेष लाभ होयत, लेकिन आजुक कलियुग आ खास कऽ के जखन लोक फेसबुक आदि लसैड़ सँ लस्सा-सटाइमे पडि गेल अछि, तखन एतहु एहि महत्त्वपूर्ण स्तोत्रकेर पाठ जरुर कय लेल करब।
टिप्पणी:
ऋग्वेद १०.९० सूक्त पुरुष सूक्त कहाइत अछि। एहि सूक्तकेर ऋषि नारायण छथि आ देवता पुरुष छथि। पुरुष वैह जे प्रकृतिकेँ प्रभावित कय सकय। पुरुष सूक्त के बुझबाक कुंजी हमरा लोकनिकेँ स्कन्द पुराण ६-२३९ सँ प्राप्त होइत अछि जतय पुरुष सूक्त केर विनियोग विष्णु केर मूर्तिक अर्चनाकेँ अनेको स्तर पर कैल गेल अछि।
प्रथम मन्त्र
सहस्रशीर्षा पुरुषः सहस्राक्षः सहस्रपात्।
स भूमिं विश्वतो वृत्वा अत्यतिष्ठद्दशांगुलम्।।
श्वेताश्वर उपनिषद ३.१४ में एहि मन्त्रक पूर्व निम्नलिखित मन्त्र प्रकट होइत अछि –
अङ्गुष्ठमात्रः पुरुषोऽन्तरात्मा सदा जनानां हृदये संनिविष्टः।
हृदा मन्वीशो मनसाभिक्लृप्तो य एतद्विदुरमृतास्ते भवन्ति।।
श्वेताश्वरोपनिषदकेर एहि मन्त्र में अंगुष्ठमात्र पुरुष सँ अभिप्राय स्वयं नारायण ऋषि सँ भऽ सकैत अछि जे सहस्रशीर्षा आदि बनैत, ब्रह्मा बनिकय प्रकृतिकेँ प्रभावित करय लेल चाहैत छथि, जाहिमें सृष्टि करबाक चाहत अछि।
शतपथ ब्राह्मण १३.६.१.१ में पुरुषमेधकेर वर्णन अछि। एतय कहल गेल अछि जे नारायण पुरुष कामना केला जे वैह सब भूतक अतितिष्ठन करैथ। ओ एहि पुरुषमेध पंचरात्र यज्ञक्रतु देखाय और एकर यजन करैत सब भूतक अतितिष्ठन केलाह। एहि सँ संकेत भेटैत अछि जे पुरुष सहस्रशीर्षा जे पुरुष उत्पन्न हेता, हुनका आरो अधिक पवित्र करबाक संभावना आदि विद्यमान अछि। पुरुषकेर निरुक्ति पुरि शेते इति पुरुष रूप में कैल गेल अछि। अविकसित स्थितिमें कालपुरुष प्रकृतिकेर नियन्त्रण कय रहल छथि।
द्वितीय मन्त्र
पुरुष एवेदं सर्वं यद्भूतं यच्च भव्यम्।
उतामृतत्वस्येशानो यदन्नेनातिरोहति।।
एहि मन्त्रक विनियोग आसन समर्पण हेतु अछि। एहि मन्त्र में भूत और भव्य केर उल्लेख अछि जेकरा पुरुष कहल गेल अछि। पुरुष वैह होइत अछि जे प्रकृतिकेँ प्रभावित कय सकय। भूतकालक कर्मक फल वर्तमानकेँ प्रभावित करैत अछि, अतः ओहो पुरुषै होइछ। भव्य या भविष्य वर्तमानकेँ प्रभावित करैछ या नहि, से विवादास्पद अछि।
तृतीय मन्त्र
एतावानस्य महिमाऽतो ज्यायाँश्च पूरुषः।
पादोऽस्य विश्वा भूतानि त्रिपादस्यामृतं दिवि।।
एहि मन्त्रक विनियोग पाद्य जल अर्पित करबाक लेल अछि, ओ पाद्य जाहिमें गंगाकेर सेहो समावेश हो।
चतुर्थ मन्त्र
त्रिपादूर्ध्व उदैत् पुरुषः पादोऽस्येहाभवत्पुनः।
ततो विष्वङ् व्यक्रामत् साशनानशने अभि।।
एहि मन्त्रक विनियोग अर्घ्य अर्पित करबाक लेल अछि। एहि मन्त्र केर दोसर पाद में कहल जा रहल अछि जे तीन पाद ऊपर उदय भेलाक बाद ओ पुरुषकेर एक पाद फेर नीचाँ तरफ आयल और फेर ओ पुरुष ओहि भूत सभक प्रदक्षिणा केलैन जे अशन(भूख) सँ ग्रस्त होइत अछि आ जे क्षुधारहित होइत अछि।
पंचम मन्त्र
तस्माद्विराळजायत विराजो अधि पूरुषः।
स जातो अत्यरिच्यत पश्चाद्भूमिमथो पुरः।।
एहि मन्त्रकेर विनियोग आचमन हेतु अछि।
षष्ठम मन्त्र
यत् पुरुषेण हविषा देवा यज्ञमतन्वत।
वसन्तो अस्यासीदाज्यं ग्रीष्म इध्मः शरद्धविः।।
एहि मन्त्रक विनियोग स्नान हेतु अछि। एहि मन्त्रमें आज्यकेर प्रकट भेनाय के वसन्त कहल जा रहल अछि। साधारण भाषामें आज्य ओहि घृतकेँ कहल जाइछ जे दुग्धकेर ऊपर स्वाभाविक मन्थनक कारण प्रकट भऽ जाइत अछि। योगक भाषा में आज्यकेँ आ-ज्योति कहल जा सकैत अछि। एहि तरहें जखन आज्य प्रकट भऽ जाय, तखन वसन्तक प्रादुर्भाव मानबाक चाही। वसन्त में सूतल प्राण जागि जाइत छैक, अंकुर निकलय लगैत छैक। जखन सबटा शरीर इंधनकेर भांति तेजसँ जरय लगैछ, ओकरा ग्रीष्म बुझबाक चाही। शतपथ ब्राह्मण १३.६. में पांच गो ऋतुकेँ पंचरात्रक ५ अह में विभाजित कैल गेल छैक एवं लोक सभक रूप में सेहो विभाजन कैल गेल छैक। एहि लोककेँ वसन्त, अन्तरिक्ष व एहि लोक केर बीचक स्थितिकेँ ग्रीष्म, अन्तरिक्षकेँ वर्षा आ शरद, अन्तरिक्ष आ द्युलोक केर बीचक स्थितिकेँ हेमन्त तथा द्युलोककेँ शिशिर कहल गेल छैक। शिर शिशिर थीक जखन कि पाद या प्रतिष्ठा वसन्त थीक।
सप्तम मन्त्र
तं यज्ञं बर्हिषि प्रौक्षन् पुरुषं जातमग्रतः।
तेन देवा अयजन्त साध्या ऋषयश्च ये।।
एहि मन्त्रकेर विनियोग वस्त्र पहिरबाक लेल अछि।
अष्टम मन्त्र
तस्माद्यज्ञात् सर्वहुतः संभृतं पृषदाज्यम्।
पशून् ताँश्चक्रे वायव्यानारण्यान् ग्राम्याश्च ये।।
एहि मन्त्रक विनियोग यज्ञोपवीत धारण करेबाक लेल अछि। पृषदाज्य केर अर्थ होइछ ओ आज्य जाहिमें आसुरी तत्त्व मिलल रहैछ। आरण्यक पशु हमरा लोकनिक ओ वृत्ति सभ भऽ सकैत अछि जेकर पर नियन्त्रण नहि कैल जा सकैत छैक। ग्राम्य पशु ओ वृत्ति सभ भऽ सकैत अछि जेकरा पर नियन्त्रण कैल जा सकैत अछि।
नवम मन्त्र
तस्माद्यज्ञात् सर्वहुतः ऋचः सामानि जज्ञिरे।
छन्दांसि जज्ञिरे तस्माद्यजुस्तस्मादजायत।।
एहि मन्त्रक विनियोग चन्दनादि के सुलेप हेतु अछि।
दशम मन्त्र
तस्मादश्वा अजायन्त ये के चोभयादतः।
गावो ह जज्ञिरे तस्मात् तस्माज्जाता अजावयः।।
एहि मन्त्रक विनियोग पुष्प अर्पण हेतु अछि।
एकादश मन्त्र
यत् पुरुषं व्यदधुः कतिधा व्यकल्पयन्।
मुखं किमिस्य कौ बाहू का ऊरू पादा उच्येते।।
एहि मन्त्रक विनियोग धूपदान हेतु अछि।
द्वादश मन्त्र
ब्राह्मणोऽस्य मुखमासीद्बाहू राजन्यः कृतः।
ऊरू तदस्य यद्वैश्यः पद्भ्यां शूद्रो अजायत।।
एहि मन्त्रक विनियोग दीपदान हेतु अछि।
त्रयोदश मन्त्र
चन्द्रमा मनसो जातश्चक्षोः सूर्यो अजायत।
मुखादिन्द्रश्चाग्निश्च प्राणाद्वायुरजायत।।
एहि मन्त्रक विनियोग अन्न निवेदन हेतु अछि।
चतुर्दश मन्त्र
नाभ्या आसीदन्तरिक्षं शीर्ष्णो द्यौः समवर्तत।
पद्भ्यां भूमिर्दिशः श्रोत्रात् तथा लोकाँ अकल्पयन्।।
एहि मन्त्रक विनियोग नमस्कार हेतु अछि।
पंचदश मन्त्र
सप्तास्यासन् परिधयस्त्रिः सप्त समिधः कृताः।
देवा यद्यज्ञं तन्वाना अबध्नन् पुरुषं पशुम्।।
एहि मन्त्रक विनियोग भ्रमण या प्रदक्षिणा हेतु अछि।
षोडश मन्त्र
यज्ञेन यज्ञमयजन्त देवास्तानि धर्माणि प्रथमान्यासन्।
ते ह नाकं महिमानः सचन्त यत्र पूर्वे साध्याः सन्ति देवाः।।
एहि मन्त्रक विनियोग देव सायुज्य हेतु अछि।
पुरुष सूक्त केर विनियोग प्रेत केँ पिण्डदान हेतु पिण्डनिर्माण करबाक समय सेहो होइत अछि। अतः ई विचारणीय अछि जे पिण्डनिर्माण में, ऊर्जाकेँ ठोस रूप प्रदान करबामें, ऊर्जाकेर अव्यवस्था या एण्ट्रांपी कम करबामें पुरुषसूक्त कोन तरहें सहायता कय सकैत अछि।
प्रथम लेखन – ७-४-२०११ ई.( चैत्र शुक्ल चतुर्थी, विक्रम संवत् २०६८)
हरि: हर:!!
स्रोत: http://puranastudy.freeoda.com/


text:
पटना । सरकार राज्यक करीब साढ़े पांच हजार पोखरि क कायाकल्प क योजना तैयार केलक अछि। कुल 28 हजार पोखरि मे स 5400 परती अछि। एहि मे नहि त पाइन अछि आ अछि त माछ पोसबा योग्य नहि। एहन स्थिति मे सरकार कए एहि पोखरि सब स एकटका क आमदनी नहि भ रहल अछि। संगहि जल प्रबंधन पर सेहो प्रतिकूल असर पडि़ रहल अछि। सरकार नरेगा क माध्यम स जल्द एकर जीर्णोद्धार करा मछलीपालन क शुरू करत। एकरा लेल 135 करोड़ क राशि स्वीकृत भ गेल अछि।
पशु आ मत्स्य संसाधन विभाग क प्रधान सचिव अमिताभ वर्मा क पहल पर राज्य क सबटा परती पड़ल जलाशय क जल्द स जल्द जीर्णोद्धार करबाकनिर्णय लेल गेल अछि। विभागीय निदेशक निशाद अहमद क कहब अछि जे मत्स्य उत्पादन कए बढ़ावा देबा लेल जलक्षेत्र मे वृद्धि क संग-संग कई योजना चलाउल जा रहल अछि। वर्तमान मे सूबा मे तीन लाख टन माछ क उत्पादन भ रहल अछि, जखन कि मांग साढ़े पांच लाख टन क अछि। अधिकांश माछ आंध्र प्रदेश स आयात भ रहल अछि। उत्पादन बढ़ेबा लेल किसान कए अत्याधुनिक तौर तरीका क जानकारी देल जा रहल अछि। दू दर्जन स बेसी हैचरी बनाउल गेल अछि। एकर अलावा निजी क्षेत्र मे सेहो पोखरि क निर्माण पर जोर देल जा रहल अछि। राज्य मे पहिल बेर माछ क चारा क लेल पचास फीड लगेबाक तैयारी चलि रहल अछि। प्रत्येक फीड मिल क लागत 12 लाख अछि, सरकार 25 प्रतिशत क अनुदान द रहल अछि।


text:
अपन कलम केर लाधल चुप्पी तोड़ि देलंहु त गजल बनल
भाव पृष्ठ पर शब्दक अरिपन पाईर रहल छी साँझ-परात
मोनक पट हम गजल रंग सँ ढोरि देलंहु त गजल बनल
गजल-गंग केर घाट गहिंरगर गोंत लगेलौं थाह ने भेटल
मन-प्रवाह दिश लगन नाह के मोड़ि देलंहु त गजल बनल
टीस उठल किछु मोन पड़ल हम काइन क नोरे-नोर भेलंहु
पांइत-पांइत के नोरक पोखरि बोरि देलंहु त गजल बनल
वर्ण-पंखुड़ी शब्द-सुमन सँ पांइतक माला गाईथ रहल हम
शब्द के भावक सरस सरोवरि घोरि देलंहु त गजल बनल
रंग रदीफक सजल काफिया बहरक लय मतला-सँ-मकता
बुइध के परती - उस्सर धरती कोड़ि देलंहु त गजल बनल
छूटल- टूटल -रूसल सभ किछु गजल-बाट पर संगी आखर
"नवल" गजल कहबा पाछा जग छोड़ि देलंहु त गजल बनल
----- वर्ण - २५ -----
►नवलश्री "पंकज"◄ गजल संख्या- -१२